Pertsonaien ehiztaria - Bizkaiko Hitza\n2020, irailak 04 Bizkaia, Iritzia 239\nPertsonaiak ehizatzen ditut. Deitu ehiztari, tranpero edo soldatapeko hiltzaile, niri bost. Gero pertsonaiak larrutu eta morroi bati saltzen dizkiot, nizkion, gidoilari edo antzerkilari, ez dakit ondo, Patxo, ez duzue ezagutuko, munduko zilborra zela uste zuen arren.\nNik pertsonaiak saltzen nizkion, pisutan. Haiekin zer egiten zuen, ez zen nire kontua. Ea zergatik ez ditudan nik erabiltzen ehizaturiko pertsonaiak, galdetu didate inoiz, beste bati saldu beharrean. Hori besterik ez nuen behar. Ez naiz burueretxi horietako bat. Gainera, imaginaziorik ez daukat. Ehiztaria naiz. Kitto.\nEz da lanbide erraza. Ehiztari ni baino zaharragoek diotenez, pertsonaia interesgarriak desagertzen ari dira. Behinola aukeran topatzen ziren, xelebreak, krudelak, heroikoak, zitalak, basatiak, harrigarriak… Aniztasuna galdu omen da, telebista dela, Interneta dela… Ez dakit, nik ez ditut lehengo garaiak ezagutu.\nBolada txarra pasatzen ari naiz. Ez naiz negarrez hasiko, nahikoa izango duzue zuenarekin. Baina, joder, aspaldi honetan jarritako tranpa guztiak hutsik, lakioak alferrik zintzilika… Baldin eta pertsonaiarik geratzen bada bazterrotan, ederki ezkutatuta daude, kabroiak. Edo nire usaina sumatzen ikasi dute eta ihes egiten didate hurbildu orduko. Aluak.\nEta hain justu orain deitu behar zidan morroiak, ez dakit nongo egunkaritako zutabe ziztrin bat idazteko deitu ziotela, pertsonaien galeria bat egiteko asmoa zuela eta hamabostero pertsonaia bat eraman beharko niola. Ezinezkoa zela esan nion, ez neukala batere eta nekez aurkituko nituela eskatutako erritmoan. Modu onean esan nion, eta ez zitzaidan ba harrotu, sasikoa. Ez zuela sinisten eta ea besteren bati saltzen hasita nengoen, ez bizkarrik emateko, bestela damutuko zitzaidala.\nEta orduantxe sudurreratu zitzaidan usaina. Nire muturren aurrean neukan pertsonaia bat. Profila marraztu nuen kolpe batez: antzerkilari bat, egunkari bateko zutabea idazteko proposamena jaso duena. Ez da bere ofizioa, ez da inoiz narratibaren arloan aritu, eta gaindituta sentitzen da, dezepzionatzeko beldurrez. Ez da jada gaztea, aukera gutxi sortuko zaizkio hemendik aurrera eta ez dauka huts egiterik. Antsietatea sumatu nion berehala, horregatik jarri zitzaidan sutan, normalean otzan eta lasaia bazen ere. Bizitzaren lehian aurrera egiteko ahaleginean dagoen kume ikarati bat zen. Konpetentziaren zingiran ez itotzeko ahaleginetan besakada zantarrak ematen dituen giza aberea.\nJoder, sinpatia pixka bat sentitu nuen morroiarekiko. Azken finean, horiexek dira nire beldur berberak. Baina ez dira garai onak bigunkerietarako. Pertsonaia on bat neukan eta zakuratu beharra nuen. Begietan sumatu zidan nire asmo makurra, eta begietan sumatu nion berak ideia berbera zuela, alegia, neu ere banaizela pertsonaia on bat, bere lehenengo zutaberako aski egokia, pertsonaien ehiztari bakarti eta basatia, garai hobeak ezagutu dituena.\nNik egin nuen tiro aurrena. Indarge erori zen lurrera, mesedez ez errematatzeko eskatuz. Berari entzundako zerbait gogoratu nion, lasai egoteko, pertsonak hiltzen direla baina pertsonaiak betirako bizi direla, irakurle edo ikuslerik baldin bada. Ez zion graziarik egin ironiak, ez dakit zergatik. Keinu baldar batez eman zuen azkeneko hatsa.\nHor duzue pertsonaia: egin berarekin nahi duzuena. Ez dut hari buruzko istoriorik idatziko; esan dizuet ez dudala imaginaziorik… ezta gogorik ere.\nGustu baduzue, hamabostero ekarriko dizuet pertsonaia bat. Baldin eta haren larruagatik ordaintzen badidazue, jakina.


“Etorkizuna euren ametsen edertasunean sinesten dutenena da” – Gogoan hartu damutu baino lehen - QUEIJO VARELA, CORREDURIA DE SEGUROS, S.L. - MVPQL\n“Etorkizuna euren ametsen edertasunean sinesten dutenena da”\nAspalditik duzu buruan zure negozio propioa sortzeko eta hasteko ideia. Autonomo bihurtu nahi duzu, horrek esan nahi duen guztiarekin: erabaki propioak hartzea eta bizitzan jarraitu nahi duzun bidea marraztea.\nZure buruan proiektuak marrazten ari zara eta, batzuetan, ilundu egiten dira, kezkak direla-eta. Nahiko lan edukiko ote duzu? Bizitzeko eta familia mantentzeko lain emango ote dizu? Bezeroek garaiz ordainduko ote dute? Eta, gaixotu eta lan egin ezinik geratzen bazara? Edo lokala urak hartu, bezero-kopurua txikitu, edo langileren batek laneko ezbeharren bat edukiz gero?\nAseguru-merkatuak lasai lo egiteko aukera ematen dizuten produktuak eskaintzen dizkizu. Zure kudeaketa-bulegoa arduratuko da kontabilitatearen, zergen eta lanaren inguruko gaiez. Guk, aseguru-artekariok, gauez atseden hartzen lagunduko dizugu, behar duzun polizaren eta estalduren gainean aholkatuta. Zu, ardura zaitez zure lanean negozioa sortzen.\nEnpresentzat, nahitaezko aseguruak eta aseguru gomendagarriak daude.\n– Hitzarmenaren araberako ezbehar aseguruak zure langileentzat.\n– Erantzukizun Zibila, balizko erreklamazioetarako, zure jardueraren arabera. Honako hauek har ditzake barne: Erantzukizun Zibil Patronala (enpresaren eta langileen arteko harremana), Produktuen Erantzukizun Zibila (eragin dezaketen kalteagatik) eta Ustiaketaren Erantzun Zibila (jardueraren garapenagatik).\n– Autonomoentzako Laneko Baja, lana aldi batez utzi behar izanez gero.\n– Negozio-etetea, ezbehar baten ondorengo diru-sarrera galera estaltzen duena.\n– Zure negozioaren lokalerako arrisku ororen kontrako asegurua.\nSektorearen inguruko azterketek adierazten dute estatuko ekintzaileen %70ek EZ dakitela zein aseguru dituzten beharrezko. Are gehiago: 10etik 1 askoz ere azkarragoa izango litzateke negozioetan, bere beharrak estaltzen dituzten aseguruak ezagutuko balitu.\nEkiteko orduan, 3 aholku ditugu guk:\nEkin eta pasio guztia jarri zure negozioan.\nAseguratu negozioa bideragarria eta errentagarria dela.\nBilatu profesionalak lan EZ produktiboetarako; hau da, diru-sarrera zuzenak sortzen EZ dituztenetarako: aseguru-artekariak, abokatuak, kontableak,… Eta, zu, ardura zaitez bezeroez.\n« Desgrabatzen duten bizi-aseguruak: “Ahal duenean aurrezten duenak, nahi duenean dauka”\nGraziazko aldia? »


Irakurraldi eleaniztuna Donostiako Liburu Azokan - 2016 — EIZIE Elkartea\nApirilaren 23an, ospatu genuen guk ere liburuaren eguna, eta, horren harira, Zornotzan euskara ikasten ari diren lau «itzultzaile berriek» irakurraldi eleaniztun batean parte hartu zuten Donostia Kulturaren gunean. Lehenago, goizean, Inazio Mujikak gidatutako ibilaldi literario batean parte hartu zuten: Gerra garaiko Donostian barrena.\nItzultzaile Berriak egitasmoak euskal literatura atzerrian ezagutaraztea duenez helburu (DSS2016EUren eta Etxepare Euskal Institutuaren babesarekin ari da EIZIE elkarlanean), euskal literaturaren bi lagin bulgarieraz, eslovenieraz, lituanieraz eta polonieraz entzuteko parada izan genuen. Amaia Donés itzultzaile eta irakasleak gidatu zuen saioa, eta Amaia Apalauza eta Itziar Otegi itzultzaileak aritu ziren euskarazko testuak irakurtzen.\nGutxi dira hizkuntza horietara itzulitako euskal obrak; hala ere, lortu genituen pare bat testu hizkuntza horietan, pasarteak hautatu eta irakurtzeko. Hala, aukera izan genuen Mariasun Landaren Krokodiloa ohe azpian obrako elkarrizketa bat hiru hizkuntzatan entzuteko: euskaraz, polonieraz eta eslovenieraz (Barbara Pregeljen itzulpenean, programako partaideetako bat). Horren ostean, Obabakoaken «Gauero aterako nintzateke paseatzera  II. Marie-ren azalpena» ataleko beste zatitxo bat entzun genuen euskaraz, lituanieraz eta bulgarieraz (Mariya Pachkovaren itzulpenean, bera ere «itzultzaile berria»).\nJarraian, bertaratutakoek itzulpengintzari buruzko solasaldi bat izan zuten gonbidatuekin; besteak beste, ingelesa ez diren atzerriko hizkuntzetako literaturak ezagutzeko zailtasunei buruz aritu ziren, eta itzulgaien aukeraketa nola dagoen baldintzatuta, zoritxarrez, testu horiek ezagutarazteko dagoen aukera urrien arabera. Pachkovak eta Pregeljek adierazi zutenez, haien kasuan orain arte beharrezkoak izan dira gaztelerazko bertsioak (biek itzuli izan baitituzte aurretik ere euskal egileak). Itzultzaile Berriak programari esker, ordea, uste dute etorkizunean euskal idazleak euskararen bidetik sartuko dituztela nork bere merkatuan. Bestalde, Katarzyna Sosnowska poloniarrak argi du: zaila da euskalduna bezalako literatura txiki bat euskal mundua ezezagun duen poloniar merkatuan sartzea, baina, zorionez, argitaletxe alternatibo ugari ari dira sortzen haren herrialdean, eta horien bidez errazagoa izango da euskal literatura polonieraz ezagutzera ematea.\nAzkenik, eta euskaldunontzat ere ezezagunak direlako lau herrialdeotako literaturak, Mariya Pachkovak Boiko Lanbovskiren poema labur bat irakurri zuen, eta Pachkovak berak egindako euskal bertsioa entzuteko aukera ere izan genuen, hiru hilabeteotan egin dituzten aurrerapenen erakusgarri.\n(Kronika: Amaia Donés)


Zumarragako fabrikaren etorkizuna oso kolokan jarri du Arcelor Mittalen zuzendaritzak\n2019ko ekainaren 26a, asteazkena | Ordua Euskal Herrian 12:28:30\nArcelor Mittal transnazionaleko zuzendaritzak Zumarragan daukan lantegiko jarduera eteteko asmoa agertu du. Hala jakinarazi dio enpresa batzordeari, merkatuan gaur egun dauden baldintza zailak argudiotzat jarrita. Lantegiko 352 beharginak nora eraman aztertuko dutela iragarri dute; behin horri buruzko negoziazioa amaituta, lantegiaren etorkizuna erabakiko litzateke. Hartutako erabakia behin betiko itxieratzat jo daiteke, ELAren esanetan.\nFabrikako 350 langileak beste norabait eramaten saiatuko da zuzendaritza, behin betiko erabakia hartu aurretik (Arg.: Otamotz).\nEnpresako zuendaritzak hainbat arrazoi eman ditu jardueraren etenaldia justifikatzeko. Batetik, esan dutenez, Txinako produktuen esportazioa handitzeak %18 jaitsiarazi zituen salmentak 2015eko azken lauhilabetekoan. Bestetik, zenbait produkzio gastu handiegiak direla adierazi dute, hala nola argindarraren kostua, Espainiako Estatuan garestiagoa baita Europako beste herrialde batzuetan baino. Txatarra inportazioekiko menpekotasun handiegia ere aipatu dute jarduerarekin jarraitzeko oztopoen artean.\nSindikatuak erabakiaren erabat kontra agertu dira. LABen ustez, Arcelor Mittal langileen eta euskal jendarte osoaren bizkar barre egiten ari da. "Eusko Jaurlaritzak multinazionalarekiko duen morrontza agerian geratu da", esan du sindikatu abertzaleak, "ez dugu sinisten hau bat-bateko erabakia izan denik, lehenagotik prestatutako plan baten parte baizik".\nELAren iritziz, transnazionalaren zuzendaritzak hartutako erabakiak ez du merezi "itxiera" beste izenik. Emandako argudioak errefusatu ditu sindikatuak: "Zumarragako lantegiak gaur pairatzen duen egoeraren arduradun nagusia Arcelor Mittal da", adierazi dute prentsa ohar baten bidez.\nJaurlaritzaren politikaren emaitza, ELAren ustez\nLABek bezala, Jaurlaritzaren erantzukizuna azpimarratu du ELAk: "Gasteizko gobernuek hamarkadatan egin ez duten politika industrialaren emaitza dugu oraingo itxiera bolada. Industria sailburuek pozez hartu izan dute euskal industriaren aleak multinazionalei saltzea, erabakiguneak milaka kilometrotara geratzen zirelarik". Sindikatuaren esanetan, Lakuak aurrera darama industrian zuen partaidetza gutxitzeko prozesu bat; "horren ondorioak orain ari gara jasaten". Zumarragako fabrika ixteko erabakiak 600 inguru langileri eragingo diela gogorarazi dute, "azpikontratetako jendea eta garraiolariak kontuan hartuta",\nEusko Jaurlaritzak atsekabea agertu eta enpresaren jokabidea drastikotzat jo du. Erabakia hartzeko modua ere kritikatu du EAEko gobernuak, Josu Erkoreka bozeramailearen ahotik. Erkorekak esan du Arcelor Mittalek bestelako jarrera agertu eta erakundeei lankidetzan aritzeko eskaintza egin beharko ziekeela, Zumarragako lantegiaren egoera konpontzen saiatzeko.\nKanal hauetan artxibatua: Ekonomia krisia | Industria | Zumarraga


Ezohiko Eguberriak - - Erran.eus\nIzaskun Zubialde Grajirena 2021-01-24 08:00\nAbendua… iritsi da azkenean, eta iritsi bezala joan da. Ezjakintasuna izan da gure etxeetan eta familietan nagusi. Familia Nafarroatik at dugunok, ezin jakin azken momenturaino ikusteko aukera izanen genuen, ikusiz gero, elkarrekin otordua egiteko aukera izanen ote genuen, noiz arte, nola… Azkenean, ziurtagiri batekin abenduaren 23tik 26ra eta 30etik urtarrilaren 2ra bai, gero Urtezaharretako datan ez, lehenik 01:30 arte, gero 23:00 arte…\nA ze nolako buruhaustea izan dugun egunotan. Azkenean, eta etxekoen egoera kontutan harturik, bakoitzak bere etxean egunak ospatzea erabaki dugu gehienok. Aurtengoan horrela beharko duela esan diogu geure buruari eta jarrera arduratsuena hori dela pentsatzen dut.\nBaina denek horrela egin ote dute? Dirudienez ez, izan ere, Urtezaharreko baimena bertan behera gelditu zen kutsatu kopuruak gora egin zuelako. Ze pena! Batzuk zuzen-zuzen bete ditugu Osasun Departamentuak emandako argibideak, eta beste batzuek, berriz,…\n«Axolagabekeria honekin jarraituz gero, ez dugu birus alu hau gaindituko».\nAxolagabekeria honekin jarraituz gero, ez dugu birus alu hau gaindituko, eta gehien sufritzen ari direnak gure xaharrak dira. Asko gerra, goseteak, eskasia… gainditzea lortu ondotik, birusak eraman ditu bakardadean. Ikaragarria!!!\nEgunotan berria, berriz, txertoa dugu. Badirudi miraria dela, baina ez, ez da hala. Nahiz eta txertoa jarri, ez dugu lasaitu behar, izan ere, txertatuek ere kutsatzeko aukera dute, beraz, erne ibili eta asko zaindu.\nAskotan pentsatzen aritzen naiz hau guztia pasatu ondotik nolakoa izanen den gure gizartea. 2020ko martxoa baino lehenagokora bueltatuko ote gara? Nahi bai, nik behintzat hala nahiko nuke, baina ez zait iruditzen. Beldurra sartu zaigu barruan, bakarkako bizitzara ohitu gara, etxetik lanera eta lanetik etxera musukoa momentu guztian erabiliz eta, musukoa kendu eta berriz lehengora bueltatzeko prest al gaude? Gogoa bai, badugu, baina geure buruak utziko al digu? Nik uste, horretarako prestatu beharko dugula, buruaren erruz zaila eginen zaigulako.\nNire desioa, berriz, 2021 urtean 'normaltasunera' bueltatzea da, familiaz eta lagunez askatasunez gozatzeko aukera izatea eta datorren urtean, data hauetan Eguberrietan izandako elkartasun eta pozaz idazten aritzea da. Ea denon artean lortzen dugun!!!


Euskal Herriko kultura-ondarearen argazki onenari saria, Azkue Fundazioak\n2017ko Euskal Herriko argazki onena: Egunsentia Gaztelugatxen. / Egilea: Ebaki\nalbistea//BABESTUTAKO EDUKIA - AZKUE FUNDAZIOA\nWiki Loves Monuments argazki lehiaketa mundu osoan egiten da, Wikipediako artikuluak argazkiekin aberasteko. Azkue Fundazioak euskarazko Wikipediarako argazkiak sarituko ditu. Irailaren 30era arteko epea dago aurkezteko.\n2018/09/14 11:19 Ostirala\nWikipediako artikuluak argazkiekin aberasteko asmoz, 2012az geroztik mundu osoan egiten da Wiki Loves Monuments argazki lehiaketa, eta Azkue Fundazioak Euskal Herriko sariak eskaintzen ditu, euskarazko Wikipediarako argazkiak ateratzen dituztenentzako. Zehazki, Gizateriaren Ondareari buruzko artikuluak hobetu nahi dira.\nHain zuzen, Arabako, Bizkaiako, Gipuzkoako, Lapurdiko, Nafarroa Beherako, Nafarroako eta Zuberoako irudiekin hartu daiteke parte Azkueren Euskal Herriko ondare-lehiaketan, irailaren 1etik 30era bitartean. Partaide bakoitzak, nahi adina argazki igo ditzake eta edozein momentutan ateratakoak onartzen dira.\nLan horien artean, hiru aukeratu eta ondorengo sariak emango ditu Azkue Fundazioak:\n- Euskal Herriko argazkirik onenari: Parrot Mambo Fly dronea.\n- Bizkaiko argazkirik onenari: Hero Session waterproof Go-proa.\n- Bilboko argazkirik onenari: Telefonoarekin argazki eta bideoak egiteko produktu sorta.\nNazioarteko lehiaketa ere bai\nAzkue Fundazioak euskarazko Wikipediarako argazkiak sarituko baditu ere, nazioarteko lehiaketa ere martxan dago. Kasu honetan, argazkiak Euskal Herrikoak zein lehiaketan parte hartzen duten beste edozein herrialdetakoak izan daitezke, eta beste hamahiru sari izango dira.\nIaz 722 argazki jaso ziren Wiki Loves Monuments lehiaketan.


Ukraina gatazka | Estatu ereduari buruzko eztabaida eskatu du Errusiak\nPublikatuta: 2014/08/31 21:39 (UTC+2) Azken eguneratzea: 2022/02/25 10:32 (UTC+1)\nErrusiako presidentearentzat ezinbesteko baldintza da hori Ukraina ekialdeko gatazka konpontzeko.\nVladimir Putin Errusiako presidentea. Argazkia: EiTB\nKievek askatu egin ditu Ukrainan atzemandako 10 soldadu errusiarrak\nUkraina eta Errusiaren arteko gatazka\nErrusiazaleen interesak bermatuko dituen estatu ereduari buruzko eztabaida abiatzeko eskatu dio Vladimir Putin Errusiako presidenteak Ukrainako Gobernuari. Errusiako presidentearentzat ezinbesteko baldintza da hori Ukraina ekialdeko gatazka konpontzeko.\n"Berehala negoziazioak hasi behar ditugu, ez gai teknikoen inguruan hitz egiteko, Ukraina hego-ekialdeko antolakuntza politikoari eta estatu ereduari buruz jarduteko baizik", esan du Putinek telebista publikoari egindako adierazpenetan. Negoziazio horien helburua "zalantzarik gabe, bertan bizidiren herritarren legezko eskubideak errespetatzea da".\nMinsken (Bielorrusia) berriki egin den goi-bileran, egungo krisia konpontzeko bide baketsuak erabiltzea eta negoziazioak irekitzea adostu zuten Putinek eta Poroxenko Ukrainako presidentea. "Ukraina hego-ekialdeko herri eta hirien kontrako erasoek jarraitzen duten bitartean errebeldeak negoziazioen zain egongo direla ez dutela erreakzionatuko uste badute, oker daude", adierazi du Putinek.\nUkrainako krisia noiz amaituko den iragartzea ezinezkoa dela onartu du eta konponbidea hein batean buruzagi ukrainarren "borondate politikoa"ren pean dagoela azpimarratu du.


Morteroa eta izurria, izurria eta morteroa, marmol erretilua - Kingway\nBurdina Enmaltiko Elikagaiak\nBurdina Esmalte Frijitua\nBurdina Esmalte Burua\nGaldutako aurretiko ontziak\nBurdinurtua Aurrez Egindako Kaserra\nBurdin Galdutako Kanpaina Elikagaiak\nBurdin Fosa Herbeheretako Labea\nFrijituaren aurrez prestatutako burdina\nBurdina Fusilatua Aurrez Egindako Skillet\nGranitozko morteroa eta izurria\nMarmol Morteroa Eta Izurria\nHarrizko beste produktu batzuk\nEdari bat edo afaria hartzeko\nShijiazhuang Kingway Imp. & Exp. Co., Ltd. 2 0 0 8-n sortu zen eta shijiazhuang hirian dago, Hebei probintzian, Txinan, garraio egokia da eta ingurunea ederra da. Gure lantegi kooperatiboak 33.000 metro koadro ditu eta 82 langile ditu. Lau produkzio linea daude DISA galdaketa, pretseasoning eta esmaltatzea.\nESPERIENTZIA ETA KALITATE ALDEKO ZERBITZUAK\nMorteroa Eta Izurria\nEzin hobea espeziak osoak birrintzeko eta espeziak nahasteak egiteko. Ezin hobea guacamole nahasteko edo zerbitzatzeko, edo pestoak eta beste saltsak erosteko.\nBarazki, albo eta postreen banakako egosketa eta zerbitzatzeko ezin hobea estalkien estantziak zaporean, heldulekuak erraz garraiatzeko aukera ematen duten bitartean\nJANTZIEN POPULAR GEHIENAK\nMateriala: marmol naturala edo granitoa Neurria: 20x15x3cm Ontziratzea: opari kaxa edo kutxa marroia Marmol edo granitozko erretilua. • Pastelerako erabiltzeko ezin hobea. • Garbitzeko erraza. • forma eta tamaina pertsonalizatuta daude. • elikagaien kontaktu segurua eta LFGB eta FDA txostena ditugu.\nMateriala: marmol naturala Tamaina: dia.13cm, altuera 8cm Ontziratzea: opari kaxa edo kutxa marmolarekin Marmol morteroa eta izurria • Ezin hobea espeziak osoak birrintzeko eta espeziak nahasteak egiteko. • Guacamole nahastu edo zerbitzatzeko aproposa edo pestoak eta beste saltsa herdoilak egiteko. • Linean hosto hostoekin, era guztietako zerbitzatzeko ontzi gisa erabiltzeko. • Morteroaren barne-ehundura zuriak osagaiak birrindu eta ehotzen laguntzen du. • Izurrite astunak zuretzako lana egiten du, artezketa, nahasketa eta nahasketa eraginkorrak ziurtatuz.\nMateriala: marmol naturala edo granitoa Neurria: 43x30x1,5 cm Ontziak: opari kaxa edo kutxa marroia Marmol edo granito txikitzeko mahai • Mota guztietako janaria mozteko edo zerbitzatzeko. • garbitzeko erraza. • forma eta tamaina pertsonalizatuta daude. • elikagaien kontaktu segurua eta LFGB eta FDA txostena ditugu.\nBurdinurtea Aurrez eginda dagoen erreta\nProduktuaren izena burdina biribila alderantzizko diametroa 43x23cm-ko altuera 1,5 cm-ko estaldura aurrez estalitako kutxa marroia edo kolore-kutxa logotipoa pertsonalizatua Ezaugarri bikaina Bero-atxikimendua berogailua Sopa guztientzako egokia. Barazki, alde eta postre banakako egosketa eta zerbitzatzeko aproposa da. beroa, estalkiaren zaporeak, heldulekuek, sasoi aurretiko onetsitako FDA onartutako garraiatzea ahalbidetzen duten bitartean berehala erabiltzeko aukera ematen du ...\nproduktuaren izena burdina galdatutako mini kazola tapa diametroa 10 cm, 26 cm altuera 5 cm, 11,5cm estaldura aurrez estalizatutako kaxa marroia edo kolore kutxa logotipoa pertsonalizatua Ezaugarri bikaina Bero atxikitzeko berogailua Sopa guztiak egokia Parekorik gabeko bero atxikipena eta berogailua eskaintzen ditu; estalkiaren zaporeak, heldulekuek, sasoi aurretiko ontzitik onartutako FDA garraiatzeko aukera ematen dute berehala ...\nElementu zenbakia KAR26 Kaserra biribila D: 21,5 cm 24 cm 26 cm 28 cm Obalo kaskarra 28x21cm 30x23cm Ezaugarriak Altzairu herdoilgaitzezko eskua eta begizta heldulekuak kontrol handia edukitzeko kolore gorria, horia, urdina, arrosa, beltza, laranja esmaltearen estaldura 1. Esfortzu handiko esmalte estaldura 2. Beroaren banaketa eta atxikipen gorena 3. Burdinazko berotasuna mantso eta modu uniformean berotzen da 4.Perfect sukaldaritza geldoaren ezaugarriak Ezaugarriak: altzairu herdoilgaitzezko eskua eta begizta heldulekuak kontrol handirako. Beiraren gainazal leuna ez da osagaiekin erreakzionatuko ...\n505 gela, Zhongyuan eraikina, 368. zk. Youyi North kalea, Shijiazhuang, Hebei Pro, Txina


Ampo Ordizia Rugby: Ampon aurkezpena - Ordizia Rugby\nAmpo Ordizia Rugby: Ampon aurkezpena\nAsteazken honetan aurkeztu dute Ampo Ordizia Rugby taldearen 21/22 denboraldia. Goierriko klubaren babeslea den AMPOren bulego nagusietan egin da, eta COVID neurriek deialdi murriztua egitera behartzen zuten ekitaldi batean, Aritz Irastorza AMPOko presidenteak, Iñaki Galparsoro Ordizia Rugby Elkarteko presidenteak eta Valentin Cruz eta Julen Goia jokalariek hartu dute hitza.\nHasieran, Ordizia Rugby Elkarteko presidente Iñaki Galparsorok hartu du hitza, eta eskerrak eman dizkio Ampo kooperatibari, azken urteotan klubari laguntzen aritu den empresa izan delako. Enpresa hori gabe, aipatu zuen lehendakariak, entitate ordiziarraren ibilbidea askoz zailagoa izango zen, eta ilusionagarritzat jotzen zuen proiektu bat babesten jarraitzea eskatu zion babesleari.\nEsan du, halaber, urte zail eta nahasi baten ondoren, klubak osasun ona duela, eta harrobiko talde guztiak berriz martxan ikustea, pozgarria dela. Eskerrak eman dizkie, halaber, aurreko denboraldian eta aurten bazkideei emandako babesagatik, eta Altamira berriro betetzera animatu ditu zaleak.\nOndoren, Aritz Irastorza AMPOko presidenteak hitz egin du, Ampo eta Ordizia Rugby Elkartearen arteko 14 urteko lankidetza azpimarratuz. Bien arteko lankidetza bikaina dela esan du, bai klubaren ibilbideagatik, bai enpresak Goierriko kirol taldearekin eta transmititzen zituen balioekin enpresak sentitzen zuen identifikazioagatik, eta, beraz, elkarlan horrek ibilbidea izaten jarraitzea eta kirol arrakastak iristea espero duela adierazi du.\nIñigo Marotiasen txanda iritsi da, eta anfitrioiei eskerrak eman ondoren, aurreko denboraldiko zailtasunen azterketa egiten hasi da, bai eta datorren denboraldiko asmoen adierazpen bat ere, eta, esan duenez, hasiera batean ez du ematen aurrekoa bezain zaila izango denik. AMPO Ordiziak datorren denboraldirako helburu argi bat duela esan du: titulu bat lortzea, askoren kinieletan horretarako faboritotzat jo ez arren. Horregatik, kluba osatzen duten guztien ahalegina eskatzen du: jokalariak, aurten berriro harmailak bete ditzaketen zaleak eta babesleak.\nOndoren, denboraldiko lehen partida izan du hizpide, igande honetakoa, etxetik kanpo, F.C Bartzelonaren aurka, eta asteko entrenamenduen intentsitatea eta grina azpimarratu ditu. Azkenik, eskerrak eman dizkio Jon Txurrukari, kirol zuzendari ohiari, aurreko denboraldira arte Txurrukak izan zuen lanpostuan txanda hartzeko aukeragatik.\nJokalariei dagokienez, Julen Goiak azpimarratu du taldeak bere sentitu behar duela kirol zuzendariaren nahia, titulu bat lortzea, hor baitago arrakastaren gakoa. Ondoren, Bartzelonaren aurkako azken porrota aipatu du, kasualitatez denboraldiko lehen aurkaria izango dena, eta taldeak partida honi oso mentalizatuta aurre egiten diola esan zuen. Ondoren, Valentin Cruzek, Ampo Ordiziaren joku zabaltzaileak, partidaz partida joan behar dela azpimarratu du, eta denboraldi honetara arte erakutsi duen joko eta puntu lerroan jarraitzea espero duela.


Iker Arriolabengoari elkarrizketa: "Formakuntza apropos bat ematea da helburua" - UDA Aretxabaleta\nIker Arriolabengoak bide luzea du UDAn eta, 1. taldeko atezaina izateaz gain, Futbol Eskolaren eta atezainen arduradun ere bada.\n–Zertan oinarritzen da atezainen lan espezifikoa?\nJarduera maila desberdinetako atezainekin burutzen da eta gainontzeko taldekideengandik banatuta. Bertan, norgehiagoketetan sortu daitezkeen egoerak praktikan jartzen ditugu, kontzeptu horiek txikitatik ondo barnera ditzaten. Klubaren partetik apustu sendo bat da eta aurten aurrerapauso bat eman dugu arlo honetan: Eduki tekniko, taktiko eta fisikoak banatu ditugu ziklo desberdinetan atezainen formakuntza zentzuduna izan dadin. Honek, irakaskuntza prozesu bat jarraitzea eta jokalarien progresioa gertutik aztertzea ahalbidetuko digu.\n-Zein helbururekin egiten dira entrenamendu hauek?\nAtezainen kirol praktika gainontzeko jokalariekin alderatuz desberdina da, hortaz, hauei zuzenduta doan formakuntza apropos bat ematea da helburua. Horretarako entrenamendu hauek beharrezkoak dira, beren bitartez eurak eroso eta seguru senti daitezen. Beraz, planteamendu honekin bat datorren egituraketa planifikatu dugu aurten eta bere fruituak ematea espero dugu.\n-Entrenamendua eta bertan lantzen diren kontzeptuak kategoria desberdinetara bideratuta joaten al dira?\nBai, esate baterako, futbol eskolan lantzen diren kontzeptuak oso teknikoak dira. Umetatik oinarrizko kontzeptuak ondo barneratzea da asmoa, oinarri on bat eduki dezaten: Erorketak, gorputzaren kokapena, atxikimenduak… Atezainak kategoria desberdinetan aurrera joan ahala, eduki fisiko eta taktikoak gehitzen joaten gara, bete-beteko jokalaria izan dadin zentzu guztietan.\n-Gazteen formakuntzari begira zer helburu ditu aurten klubak?\nEgituratu dugun egutegia errespetatzea eta bertan aipatzen diren kontzeptu fisiko, tekniko eta psikologikoak lantzea da jomuga. Iaz ezin izan genituen eduki guztiak landu, pandemiak futbolean izan zuen eraginagatik, beraz jarraikortasun hau berreskuratzeak berebiziko garrantzia du, jokalariek ikaskuntza prozesu egokia izan dezaten. Oinarrizko futbolera baldintza egokietan heltzeko, prestakuntza on bat eskaini behar diegu gaztetxoenei.


Bigarren euskal inbasioa — Eibar.ORG | Eibarko peoria\nHemen zaude: Hasiera / Blogak / Amatiño / Bigarren euskal inbasioa\nBigarren euskal inbasioa\nAmatiño 2014/08/11 12:05\nEzkaraik 2.000 biztanle ditu neguan eta 15.000 inguru udaran. Hamahiru mila bisitari horietatik gehientsuenak euskal hiritarrak dira. Ez, duela mila urte bezala, Arabatik eta Nafarroatik joanda, Bizkaitik eta Gipuzkoatik baino. Hala ere, orduan bezala, orain ere, gehienak euskal hiztunak. Bigarren euskal inbasioa, nonbait.\nEuskal toponimia, edonon\nBertsio ofizialak dio Antso I. a Gartzez errege nafarra jabetu zela Ezkarai (Haitz-garai) haranaz, X. mendean, eta alde egin behar izan zuten mairuek utzitako lurraldera iritsi zirela Arabako zein Nafarroako euskaldunak, euren hizkuntza bertaratuz.\nBertsio ofizial honi jaramonik egingo badiogu, arabarrak eta nafarrak heldu aurretik Ezkarairi (Izcaray, 1110 urtean) ez zeritzon Ezkarai, bertako biztanle guztiak mairuak ziren eta, jakina, euskara ez zen hizkuntzaren batez mintzo ziren. Batek daki honek guztiak logika handirik ote duen baina, zalantzarik ez behintzat, mila urte geroagoko toponimia euskalduna benetan ugaria dela.\nNabarmena da gero Santiago Arregi Belar (Bilbo, 1923) ibiltariak, 1950 hamarkadan zehar, auzoz auzo eta baserriz baserri informazioa bildu eta eskuz marraztu (1957) zuen mapa (Masip kafetegian esekita dagoena). Adibide gisa baino ez bada ere, nahi bestekoak dira euskal atzizkirik duten leku-izenak:\n IBIA: Arguibia, Arzobia, Sacabia, Arrobia, Alsobia…\n TURRA/IA (iturria): Arreturria, Zeleturria, Guelenturra, Iscolturra…\n GUTIA: Menegutia, Mochitegutia, Calategutia, Necutia, Telegutia…\n PURA (burua): Salburua, Arambura, Urabura, Gatazpura, Artequezpura…\n BARRENA: Ayabarrena, Berrobarrena, Lambarrena, Sulbarrena, Cilbarrena, Cilbarna…\n ZALAYA (zelaia): Barranzalaya, Gabizalaya, Gastanzalaya, Mosquinzalaya, Chorzalaya, Gazalaya…\n TIA: Gorostia, Arrasartia, Sagastia, Arrubiartia, Mochitia, Gorpetia, Bitortia…\n RENA: Usarena, Iguarena, Alcarena, Encararena, Musena…\n ARANA: Arzarana, Malarana, Articorana, Escararana, Chastarana…\n DIA: Arandia, Aranzadia, Sambardia, Ormadia, Romendia…\n ZIA: Uzarzia, Esquicia, Espalcia, Azarcia, Galarcia, Esconcia, Musquincia…\n Eta, beste hainbat: Lambelza, Becicolarrea, Marichipia, Aldaqueaga, Bazazarra, Pichicuena, Ibaya, Bizcarra, Zagorria, Idoquia, Urmaria, Labaria, Sagarraya, Esponzorroza…\nEz da inondik ere harrigarri, beraz, Ojacastron epaiak euskaraz egin izana XIII. mendean edo Donemiliagan (Ezkaraitik bost ordu oinez) lehen euskal esaldi idatziak agertzea.\nGaur egun Ezkaraik 2.000 biztanle ditu neguan eta 15.000 inguru udaran. Hamahiru mila bisitari horietatik gehientsuenak euskal hiritarrak dira. Ez, duela mila urte bezala, arabarrak eta nafarrak, bizkaitar eta gipuzkoarrak baizik, baina, orduan bezala, neurri handi batean, euskal hiztunak. Bigarren euskal inbasioa.\nEzkarai sarreran dagoen haitz-mutur horri Picota deritza egun. Duela mila urteko "Haitz-garaia" omen.\nEzkarai-harana, Errioxako toponimiarik euskaldunena, segurutik. Barrenean, egungo Sierra-de-la-Demanda. Aurretik, Arandia zeritzana. "Demanda" esaten zaio mugarri-eztabaida batez izandako auzia dela-eta.\nBost orduko mendi-ibilaldia Ezkaraitik Donemiliagara, Turzan (Iturritza?) eta Larrizabala gailurrean zehar.\nLehen euskal esaldien mila urtehurrena zela eta, orain berrogei urte jarritako oroitarria.\nMendi-bizikletan ibiltzeko alderdi aproposa.\nGuztiz argigarri eta interesgarria dugu, José J. Bautista Merino Urrutia jaunak idatzitako “La Lengua Vasca en La Rioja y Burgos”. Biblioteca de Temas Riojanos. Instituto de Estudios Riojanos\nInteresaturik ba du zer ikusteko eta zer ikasteko liburuxka honetan agertzen diren mapak eta toponimiak arakatuz. Zinez, gomendagarria da liburu hau


2018-06-29 ZAZPIGARREN EGUNA - Kultura Ondarea\nGoizean, ederki gosaldu eta gero San Genaro museora joan gara eta han munduko altxorrik handiena aurkitu dugu. Altxor hori Napoleseko herriarena da eta herritarrek horrela aldarrikatu zuten Italiako gobernuaren aurrean.\nJarraian Duomora hurbildu gara eta bertan kontatu digute San Genaroren odolarekin gertatzen den miraria: urtean hirutan, bere odola likidotzen duena hain zuzen ere. Miraria ez bada gauzatzen, urte horretan ezbeharren bat gertatuko da Napoleseko hirian.\nDuomotik atera eta autobusez udaletxera gerturatu gera. Bertan, udaleko lehendakariak udalbatzarrak egiten dituzten aretoan egin digu harrera. ondoren aperitiboa hartu degu eta Luigi De Magistris alkatearekin egoteko aukera izan dugu. Alkateak, etorkizunean Euskal herria eta Napolesen artean elkar trukaketa bat egiteko aukera zabaldu du. Biok baitugu amankomunean altxorra: hizkuntza, napolitanoa eta euskara.\nBazkaldu ostean museo nazionala ikustera joan gara. Valeriaren eskutik ikusi ditugu ponpeiako benetako mosaiko eta freskoak eta horri esker hobeto ulertu degu astelehenean ponpeian ikusitakoa eta astean zehar auzo desberdinetan bizi izandakoa. Marmolez egindako Greziako eskultura izugarriak ere azaldu dizkigu.\nHau munduko museo arkeologiko handiena da eta grekoek sortu zuten.\nMuseotik atera eta afaldu bitartean azken erosketak egiteko aukera izan dugu.\nMuseotik gertu dagoen tratoria batean afaldu degu eta autobusak hostelora ekarri gaitu. Une hunkagarria bizi izan dugu Carlo, gurekin izan dugun gida napolitanoa agurtzerakoan. Gure ikasleek txalo bero bat eskaini diote bere lana eskertzeko. Mila esker Carlo!\nDagoeneko pena handiz maletak prestatzen hasi gera bihar goizean hegazkina hartu eta gure etxeetara itzuliko baikara.\nMila esker guztiagatik, benetan esperientzia hunkigarria eta aberasgarria izan da!


Kreditu txartelak: arriskuak dituen giltza | Consumer\nKreditu txartelak: arriskuak dituen giltza\nKreditu-txartela kontratatzea baldintza bat da beste produktu batzuetara sartzean hobariak lortzeko edo komisiorik ez ordaintzeko, baina erantzukizunez erabili behar da arriskuak saihesteko\nEgilea: helpmycash 2017-ko otsailak 21\nImagen: Vladimir Voronin\nKreditu-txartelak eguneroko erosketak finantzatzeko gehien erabiltzen diren tresnetako bat dira, edozein unetan eta lekutan aparteko dirua edukitzeko aukera ematen baitute. Hala ere, hau ez da bere indargune bakarra; izan ere, “plastiko” horiek beste produktu batzuetara sartzeko edo haien baldintzak hobetzeko giltza ere badira: mailegu pertsonalak edo hipotekak, interes hobariduna, mantentze-komisiorik gabeko kontu korronteak, etab. Artikulu honetan, kreditu-txartel bat edukitzeak dituen ateak eta era arduratsuan ez erabiltzearen arriskuak aztertzen dira.\nKreditu-txartela: abantailak eta hobariak\nBanku askok hobetu egiten dituzte beren finantza-produktuen baldintzak, edo, trukean, kreditu-txartelen bat kontratatzen badute, horietara sartzeko aukera ematen dute.\nHipoteka-maileguen eta kontsumorako kredituetan, baldintza hori betetzearen truke, erakunde askok murriztu egiten dute aplikatutako interes-tasa, eta horrek finantzaketaren prezioa murrizten du. Hori bai, gehienetan nomina helbideratu behar da eta bizi-asegurua edo ordainketen babesa kontratatu, interes txikiagoa lortzeko.\nKontu korronte asko doakoak dira, baldin eta, besteak beste, urtean gutxieneko erabilera bat egiten bada (edo diru-kopuru jakin bat gastatzen bada) zordunketa- edo kreditu-txartel batekin. Oro har, “plastikoaren” emisioak eta mantentze-lanak ere ezabatzen dira, baina hori erakunde jaulkitzaileak aplikatutako tarifen araberakoa da.\nIkusten denez, kreditu-txartel bat kontratatzeak erraztu egin dezake beste finantza-produktu batzuetarako sarbidea, edo, beste kasu batzuetan, baldintza erakargarriagoak lortzeko aukera ematen du. Hala ere, “plastikoa” eskuratzeari lotutako hobariek indarrean jarraituko dute, baldin eta erabiltzeko baldintzak betetzen badira. Bestela esanda, mailegu baten interesa jaisten bada urteko gutxieneko kontsumoa txartel batekin eta, urtea amaitzean, ez bada adostutako gastua lortzen, aplikatutako interes-tasa automatikoki gehituko da.\nKreditu-txartelak: erosoak baina arriskua dutenak\nBeste produktu batzuk eskuratzeko txartel bat erosteko beste arrisku bat, berriz, mesura gutxirekin gastatzea da. “Plastiko” horiek aukera ematen dute edozein unetan dirua edukitzeko, bi ahoko arma izan daitekeen ezaugarria, txartela arduraz erabiltzen ez bada. Alde horretatik, asko dira, konturatu gabe, “plastikoko” dirua gehiegikeriaz erabiltzen dutenak, eta zor handia dutenak, urte batzuk geroago kitatzeko.\nKreditu-txartel bat arduragabeki erabiltzeak arriskuak esponentzialki areagotzen ditu, epekako ordainketa-metodoa erabiltzen bada, hau da, erabilitako dirua hileko kuotak edo zorraren ehuneko jakin bat ordainduz itzultzen bada. Kasu horietan, %25 baino gehiago sar daitekeen interesa aplikatzen da, eta, ordaintzen den kuota oso txikia bada, denbora asko behar izaten da erabilitako kreditua osorik itzultzeko.\nAdibide praktiko bat. Demagun hilean 2.000 euro gastatzen dituzula kreditu-txartel batekin (TIN% 25eko interesa du). Diru hori 50 euroko kuotetan itzultzea erabakitzen baduzu, zazpi urte baino gehiago beharko dituzu zorra kitatzeko, eta guztira 2.344,91 euro ordainduko dituzu interesetan. Kasu honetan, interes zati handi bat kapital baino gehiago ordaindu beharko luke.\nBeraz, mailegu bat edo beste edozein produktu eskuratzeko kreditu-txartel bat kontratatzen bada, oso garrantzitsua da erantzukizunez erabiltzea eta epekako ordainketaz baliatzea. Era berean, txartela eskuratzearekin lotutako hobekuntzen baldintzak betetzen direla ziurtatu behar da (gutxienez urtean behin erabili behar da, sei hilean behin diru-kopuru jakin bat gastatu behar da…), bestela hobariak galduko dira.\nbanku-zerbitzuak kredituak txartelak


ESKUTIK HITZA - Landa turismoa Landa ostatua Kreazio espazioa Azala Espazioa\n» home | » kreazio espazioa | » jarduerak | lantegiak | lab | mintegiak | » ESKUTIK HITZA\nMyriam Van Imschoot, Isabel de Naverán, Paula Caspao eta Ixiar Rozasek gidaturiko laborategia\n2011ko urriak 11tik 16ra\nIdazketa hitzan, -ketaatzizkiak ekintza ezaugarri bihurtzen du. Idazteko idatzi egin behar da. Baina, zer egiten dut idazten ari naizenean? Hein handi batean, irakurtzen ari naiz. -tzeatzizki hori irakurketa ekintzari gehitzen zaio. Zer egiten dut irakurtzen ari naizenean? Eta orduan ahots bat pizten da, ekintza bat proposatzen duen ahotsa, eta –tzeatzizkiarekin lotuz gero, hedatzen ari naizela esango dit.\nIdazketaren zentzu hedatzailea ulertu, bere angelu eta zirrikitu guztien ikuspuntutik. Idazketa, beti malgua eta beti amaitzeke dagoen zerbait bezala, egiteke beti, beti abian. Idazketa hedatu iparralderaino, hegoalderaino, ekialderaino eta mendebalderaino.\nLau dira ikerlari eta sortzaileak, laborategi horretan: Paula Caspao, Isabel de Naveran, Myriam Van Imschoot eta Ixiar Rozas. Bakoitzak idazle bezala bizi dituen esperientzia eta metodologia jorratuko du. Idazketaren eta sorkuntza teorikoaren edota praktikoaren artean dauden loturak aztertuko ditugu, baita testuinguruaren produkzioarekin eta pentsamenduaren produkzioarekin gordetzen dituen harremanak ere. Nola lotzen zaio idazketa sorkuntza eszenikoari/performantziari? Eta soinuari edota sound mediari? Nori idazten diogu eta nola zuzentzen gatzaizkio? Nola jasotzen dituzte gure testuak?, horiek, besteak beste, izango dira laborategian landuko ditugun zalantzetako batzuk.\nGonbidatutako bakoitzak egun bat izango du bere metodologia, mekanismoa edo lan-poetika laborategian kide dituen gainerako gonbidatuekin partekatzeko. Testu irakurketak eskainiko dira (norberarenak edo beste egile batzuenak), landutako gaiarekin lotutako bideoak/materialak, ariketa praktikoak. Ildo horretatik, hainbat dira hurbilketa batetik bestera jardun ahal izateko proposatzen ditugun aukerak: hariari tira egin, lotura (in)posibleak, ezberdintasunen jokoa… Bosgarren eguna, Paulak, Myriamek, Ixiarrek eta gainerako partaideek, -tzenatzizkiari kasu eginez, biltzen, batzen erabiliko dute, hitzen uzta jasotzen alegia.\nPlanteatu diren eztabaidagaien inguruan sortzen ari diren diskurtsoak, kodeak eta jarduerak elkarren artean partekatzeko gogoz ari diren pertsonek hartuko dute parte laborategian.\nMyriam Van Imschoot estu-estu lotuta dago berak “argitalpen hedatua” izenaz definitu duen proiektuarekin. Bere lana “orrialdea” eta “liburua” diren horietara mugatu ordez, berak askotariko komunikabideak erabiltzen ditu hura publikatzeko, eta komunikabide horien guztien alderdi sentsoriala nahiz berezkoa duten balioa erabiliz horretarako. 2007az geroztik, lanean aritu da bektore moduko elkarrizketetan, performancearen, bideoaren eta soinuaren instalakuntzaren alorretan sorkuntza-lanak garatu eta honako gai hauek aztertu ahal izateko: historiako dantza, ahozko transmisioa, soinuen memoria, nortasuna, artxiboak, birsortzea eta amnesia, besteak beste. Formaz aldakorrak, lan horietan aurki daitezke, besteak beste Fax Film bideoa, “Pick up voces” performancea (Christine De Smedtekin lankidetzan) eta “¿Puedo ser tu testigo?” soinu-instalazioa (con Aymerick de Tapolekin eta Vandenbrande Kristienekin lankidetzan). Emanaldiak izan ditu honako toki hauetan:Kran Film Colective, Jan van Eyck Academie, Working Title Festival, Playground en Stuk, Kaaitheater eta Intimate Strangers Festival, besteak beste. “Living Archive” bere bakarkako lana estreinatu berri du, alegia azken hogei urte hauetan zehar biltzen joan den bere elkarrizketen artxiboaren bitartez egin duen sakontze- eta exortizazio-lan audio-bio-epikoa (lehenengo emanaldia Kaaitheaterreko Performatik festibalean, 2011ko martxoan). Horrez gain, Myriam Van Imschoot SARMA jarduera diskurtsiboetarako laborategiaren sortzaile eta artista kideetako bat izan da. Komisario-lanak (SI, Christine De Smedtekin batera; Connexive, Barbara Raeserekin batera; Voicelab), artisten aholkulari-lanak ere (Benoît Lachambre, Meg Stuart, Philipp Ghemacher) tartekatzen ditu antzerkigile bezala egiten dituen lanekin (Tristero, Koreografíako Masterra). Saiakera-lanak (keinuari, partiturei, idazkerari, bakarlari lanari, eta abarreri buruzkoak) edota fikziozko parabolak, besteak beste, argitaratu ditu, eta nazioarte mailako aldizkari, liburu eta arte-katalogoetan daude irakurgai.\nIsabel de Naveran ikerlaria da, testuen egilea, editorea, eta jarduera artistiko garaikidearekin lotutako mintegien eta programen koordinatzailea eta antolatzailea, koreografia esperimentalaren alorrean bereziki. Dantza Kodeak ikastaroan irakasle, EHU/UPVko Dantza Aretoan. Irakasle lanetako gonbidatu dute Universität der Künste (Berlin) unibertsitateko SODA Masterrean, Alcalako Unibertsitatetako (Madril) Jardun Eszenikoen eta Kultura Bisualaren Masterrean, eta EHU/UPVko (Bilbo) Ikuskizunen Arte eta Zientzietako Masterrean. Bulegoa z/b izeneko arte eta jakintzarako bulegoaren sorreran parte hartzen du, Leire Vergara, Miren Jaio eta Beatriz Caviarekin batera. ARTEAko sortzaile-kide da, eta “Cairon. Revista de estudios de danza” (UAH) aldizkariko erredakzio-taldeko partaide. Hacer Historia. Reflexiones desde la práctica de la danza (2010) liburuaren editorea da, eta Cuerpo y Cinematografía (2008) liburuaren editore-kidea, Jose A. Sanchezekin batera. 2004. urteaz geroztik, ikerlari ari da Arte Eszenikoen Artxibo Bisualean. Arte Ederretan doktorea da, Euskal Herriko Unibertsitatearen aldetik, eta “Tiempo cinematográfico en la escena contemporánea” (Jose A. Sanchez zuzendari) izeneko tesiaren egilea da. Idoia Zabaletarekin elkarlanean, honako mintegi hauek zuzendu ditu: “Discursos del cuerpo” (2009) eta “Autonomía y Complejidad. My Private Biopolitics” (2010), BAK eta BILBAK (EHU/UPV) izeneko topaketen barruan. In-presentable (La Casa Encendida, Madril) festibalean ari da lankide, 2006az geroztik.\nIxiar Rozas. Elkar gurutzatu egiten diren hainbat ertzetan eta tolesduretan aritzen da lanean. Idazlea da, dramaturgoa, bideo-sorkuntzen zuzendaria eta ikerlaria. Ertz eta tolesdura horietan garatzen du bere bilaketa, lan horietatik abiatuta sortzen diren gurutzaketetan: haien hari agerikoetan eta ikus ezinezkoetan dabil bilatzen. Narratiba idazten du, poesia, artikuluak eta pieza eszenikoak, hainbat herri eta hizkuntzetan plazaratu diren materialak (Mexiko, Italia, Erresuma Batua, USA, Portugal eta Errusia). “Periferiak” izeneko topagunearen fundatzaile-kidea eta zuzendari- artistiko- kidea izan da, Dario Malventirekin batera, Italian eta Euskal Herrian (2002-2007) antolatu ziren jardunaldi horiek pentsamendu kritikoaren eta jarduera artistikoen arteko topaketak izan ziren. Testuinguru horretan, Begiradak. Miradas y memorias desde el margen. Glances and memories from the fringes(KMK- Periferike) liburuaren koeditore da. “Humano caracol” izeneko bideo-sorkuntzak sortu eta zuzentzen ditu, sortzaile garaikideei eskainitako artxibo mikropoetikoekin osatutako sorta hain zuzen (2006-2011). Idoia Zabaleta, German Jauregi eta Elena Albertekin batera, “4 itinerarios y otras fotos” (2009) sortu eta bertan parte-hartzen du aktore lanetan, Europako hainbat hirietan eskainitako emanaldian hain zuzen. Lankidetzan aritu da honako koreografo hauekin: Idoia Zabaleta (Gasteiz), Filipa Francisco (Portugal), Estela Lloves (Vigo/ Berlin), Maria Muñoz eta Pep Ramis (Mal Pelo, Girona). Arte Ederretan doktorea da (EHU/ UPV), ahotsaren, gorputzaren eta dantzaren gaur egungo eszenako hizkuntzaren arteko harremanetan arakatzen duen tesi batekin (Jose Antonio Sanchez zuzendari). Jarduera eta ikerkuntza artistikoaren alde ari den ARTEA taldeko kide da.\nPaula Caspão idazlea da, ikerlaria eta dramaturgoa. Portugalen jaioa da, eta Parisen bizi da. Koreografiaren eta artearekin lotutako beste hainbat alorren artean sortu ohi den bidegurutzean ari da lanean. Handia da fikzioak bere baitan dituen jakintzaren alderdienganako duen ardura, baita ulertzeko moduen politikak/ekonomiak, mugimendua eta diskurtsoa ezagutzeko gogoa ere. Literaturaren eta sormen bideografikoaren alorretan, materialak bildu ditu heterogeneoak diren honako esparru (eta ezparru) hauen bitartez: kaletik jasotako elkarrizketak, eguraldiaren iragarpenak, road movieak, gastronomia, politika, geografía, aspaldiko irrati-nobelak, abereen (h)istorioak, objektuak, landareak eta mamuak. Egun “Rhododendrons in the Redwoods –Postcards from California” antzezlana prestatzen ari da, objektu bideografikoz osatutako sorta baten aurreneko atala. João Fiadeiro (P), Petra Sabisch (D), Alix Eynaudi (F/B), Anne Juren (F/A) eta Agata Maszkiewicz (PL/A) koreografoekin aritu da lankidetzan. 2007. urteaz geroztik, Valentina Desiderirekin (I/F) lan egin du, erdi koreografikoa eta erdi-infinitua den bilduma batean (“HOW-TOs: Modes of doing and Using”). Bere idazlanak nazioarteko aldizkari eta antologietan argitaratu dira (Austria, Belgika, Frantzia, Portugal, Espainia, Suedia eta USA). Filosofian doktore da (Parisko Unibertsitatea- 10), pertzepzioaren intrigei eta irudiei buruzko tesi batekin, arte performatiboen eta koreografia garaikidearen teorian lekututa (argitaratzeke dago).\nScores nº1: touch (Tanzquartier, 2011)


Nekazal biodibertsitatearen biltegiak | Aldizkaria | EROSKI CONSUMER\n18 hiritako 300 hiri-bus linea bertatik bertara aztertuta. Horrez gainera, 3.000 erabiltzaileren iritzia\nBabarrun prestatu ontziratuak\nFutboleko bota takodunak\nIrudietan: Burtsa, finantzen ikur\nTelefono mugikorretako argazki kamerak\nMiriam Ocariz, moda diseinatzailea\nTerapia berriak minbiziari aurre egiteko\nNekazal biodibertsitatearen biltegiak\nOngi ez ikusteak eskola-emaitzetan ditu eraginak\nAuzokideak patio komunetan argia etxebizitzetan sartzea galarazten duen toldoa ipini\nPertsona batek dibortziatu eta, batera, amak etxebizitza erosteko emaniko dirua berreskuratu nahi\nAire garraioa. Ekipajea\nKontratuak eta aurrekontuak\nKirurgia estetikoa. Ondorioak eta erantzunkizuna\nHaziak berreskuratzeko bankuak eta sareek, azken mende honetan biziki murriztu diren fruta eta barazkien aniztasuna mantentzea helburu\nBiodibertsitatearen galeraz ari garenean, ingurune exotiko samarretan bizi diren basa piztiak imajinatu ohi ditugu baina, egiari zor, gure soroetako laboreak eta mahaiko jangaiak ere mehatxupekoak dira. Haziak berreskuratzeko bankuak eta sareak aberastasun genetiko hori babesteko ahaleginetan ari dira. Europan bertan, adibidez, XX. mendearen hasieran lantzen ziren fruta eta barazki barietateen %70 galdu omen da eta Asia hego-ekialdean arroz-barietateen %90 betirako desagertu bide dira. Estatu Batuetan kalkulatu dutenez, XIX. mendean lantzen ziren 7.100 sagar-barietate haietatik 6.800 suntsitutzat eman daitezke. Horiek denak, nagusituz etorri diren barietate komertzialen aurrean galdu egin dira.\nMurrizketa hori merkatuan hauteman dezake kontsumitzaileak. Orain dela hogei urte baino gutxiago, ur-melokotoi goiztiarra ohi zegoen salgai: samur-samurra izaki, ukitu bakarrik eta gure hatz-markak azalean geratzen zitzaizkion; patata-barietate batzuk luze gorde zitezkeen toki ilun freskoetan. Baina, hori arazo al da? Adituen arabera, arazo larria da: "Atzeranzko bilakaera horrek -dio Elikadura eta Nekazaritzarako Nazio Batuen Erakundeak (FAO)-, nekazaritzaren ahulezia areagotu eta gizakiaren elikabidea pobretu egin du". Dibertsitate genetikoaren galera da, hein batean (kontzeptu horrek, FAO-k dioenez, "barietate tradizionalak eta modernoak ez ezik, gaur edo bihar elikaduran eta nekazaritzan balia daitezkeen bestelako basa-espezie zenbait ere biltzen ditu". Horiek denek, gure jakitegia osatzen duten elikagaiak, botikak, animalien bazka, zuntza, janzkera, etxebizitza edota energia-iturriak dira. Biodibertsitate horrek, izurrite edo alterazio klimatikorik gertatzekotan, barietate jakin batek bizirik irauteko edo erresistentzia handiagoa agertzeko aukerak izango dituela bermatzen du. XIX. mendearen hasieran Europa osoa astindu zuen goseteak (hainbat urtetan patata-uztak galarazi zituen plaga baten eraginez) gaixotasunaren aurreko erresistentzia handia zuten patata-barietateen (Hegoamerikatik etorritakoak) laguntzari esker bakarrik gainditu ahal izan zen. Biodibertsitatea, landareak hobetzeko jomugaz, ikertzaileek ezaugarri berriak bilatzeko unean arakatzen duten bankua da, era berean.\nBiodibertsitatea iraunarazteko bankuak\nNekazal biodibertsitate genetiko hori mantentzeko ekimenetako bat hazi-bankuak dira. Munduan 1.400 inguru daude, soiletatik hasita, hotzetan edo izozturik ehunka mila hazi dauzkaten biltegietaraino. Horien funtzioa, landare ugaltzaileak eta ikertzaileak haziz hornitzea da. Hazi-bankurik handienak Txina, Errusia, Japonia, India, Hego Korea, Alemania eta Kanadan daudenak eta Nazioarteko Nekazal Ikerkuntzarako Aholkulari Taldeak (CGIAR, hainbat herrialde eta nekazaritza-zentroren arteko aliantza estrategiko bat) kudeatzen dituenak dira.\nHaziak, ordea, ezin gorde daitezke betirako: labore- eta ekilore-hazi batzuk, izozturik, hamarka eta ehunka urtetan kontserba daitezke baina ilar-hazi bat, onik ernamuinduko bada, gehienez ere 30 urtez bakarrik gorde daiteke. Horregatik, bankuen funtsezko jardueretako bat urterik urte hazi-kopuru bat banatzea da, landatuak izan daitezen, eta baratze edo soroan hazi berriak biltzea. Horrez gainera, adituen arabera, hazien mantenua prozedura dinamikoa da: Laborariak hazi hoberenak hautatu eta urtez urte bestelako landareen aldamenean eta giro-presio jakin batean lantzen dituenez, barietatea eboluzionatuz eta ingurunera egokituz doa. Horregatik, diote, biodibertsitateak kanpoan egon behar du.\nEspainian, bide horretatik doan ekimenetako bat, Espainia osoko tokiko barietateak bilatu eta berreskuratzean diharduen "Intercambiando y resembrando" hazi-sarea da. Haziak topatutakoan, landatu eta horrela hazi berriak erdietsiko dira, kontserbatu eta Espainia osoko nekazarien artean banatzeko: horrela, barietate horiek berreskuratu eta bizirik iraungo dute.\nKontsumitzailea eta tokiko merkatua\nNekazal biodibertsitatea berreskuratzean kontsumitzailearen funtzioak berealdiko garrantzia du: interes komertzial eskasa izatearren galdu dira barietateetako asko, komertzialak bezain ugari edo gogor ez izateagatik edo ezin direlako urrun-urrunera eraman. Autokontsumoan edota tokiko merkatuan interesgarriak dira, ordea Inoiz edo behin bakarrik bada ere, kontsumitzaileak barietate horiek erostea laguntza handia da, nekazariek horien hazkuntza eta iraupena susta dezaten.\nEspainian, "Intercambiando y resembrando" hazi-sareari esker, kontsumitzaileak, pixka bat bilatuz gero, non edo han topatuko dituen barietate batzuk berreskuratu ahal izan dira, hala nola, Katalunia eta Aragoin, "ciri" sagarra (urrian bildu eta, hozkailuren beharrik gabe, toki ilun freskoetan negu osoan gorde daiteke; azala zimurtu baizik ez zaio egingo) edo, Andaluzian, azenario morea (mutur moreko, mami zuriko eta erremolatxaren tankerako zaporeduna).\nNekazal biodibertsitatea mantentzeko jomugako proiekturik ikusgarriena Ipar Polotik kilometro gutxitara, Artikoko mendi batean hondeatzen ari da: "Svalbardeko Nazioarteko Hazi Ganbera", hain zuzen. Norvegiako gobernuak bultzaturik eta hainbat erakundek finantzatuta, planeta osoko hazi-bankurik seguruena izatea du helburu: era guztietako ezbehar natural, gerrate edo hekatonbetatik onik ateratzeko gauza izango da. Klima-aldaketa jasateko ere isolatuko da ganbara hori. "Azken judizioko ganbera" bataiatu dute hedabideek.\nGanberaren eraikuntza aurten amaitu eta hazien bilketa 2008ko martxoan hastea espero dute. Harkaitz izoztuan hondeatzen ari den 120 metroko tunel horretan milioi eta erdi barietateko haziak gordeko dira. Beste hainbat bankutan gertatzen den legez, hazietako batzuk urtero-urtero landatuko dira eta horien partez mundu zabaleko toki guztietatik ekarritako hazi berriak sartuko dira tunelean. Aspaldi Indonesian Durian tifoiak edo berrikiago Irak eta Afganistanen gerrek galarazi zituzten hazi-bankuen galerak atzera buelta izan lezake etorkizunean, Noeren hazi-kutxa horri esker, nekazal biodibertsitatearentzako azken biltegia baita.\nPDF: Egin klik hemen honako ekintza hau burutzeko: Informazio hau PDF bertsioan jaitsi (143 Kb)\nEnergia garbiak, bai, baina ez edozein preziotan\nArnasten dugun airearen zikinkeriak


Itxaso Urolako kultura eragileekin bildu da lurraldeko eta eskualdeko proiektuen inguruan hitz egiteko - Artikulua - ORAIN Gipuzkoa\nItxaso Urolako kultura eragileekin bildu da lurraldeko eta eskualdeko proiektuen inguruan hitz egiteko\nItxaso: "Kultura sistema iraunkor bat behar dugu, parte-hartzailea eta eraldatzailea"\nDenis Itxaso Aldundiko Kultura diputatuak hainbat eskualdeetara egingo dituen bisitekin hasi da, bertako kultura eragileekin biltzeko. Elkar ezagutzea da kontua, Departamentuaren egitasmoak aurkeztea eta partaidetza kate bat zabaltzea iritziak eta esperientziak trukatzeko eta lehen eskutik Gipuzkoa osoko kultura errealitatea ezagutzeko, hartara Departamentuak burutuko dituen proiektu eta jarduera ildoak planifikatzeko. Lehen bilera gaur arratsaldean izan da Zumaian, Urolako kultura eragileekin.\nItxasorekin batera, María José Tellería kultura zuzendaria izan da, eta bertaratu direnei eskerrak eman eta elkarrekin lan egiteko eskaintza zabaldu die, zonaldeko kultura proiektuak garatzeko.\nKultura diputatuak azaldu duenez, Gipuzkoak kultura sistema berri bat behar du, erronka sozial, ekonomiko eta kultural berriei erantzuteko. Horregatik ari da bere Departamentua kultura aldaketaren politika bat eramaten, oinarri izango dituena iraunkortasuna, parte-hartzea eta eraldaketa.\n"Errealitate sozio-ekonomikoak baliabide ekonomikoen kudeaketa on bat eskatzen du, administrazioa arrazionalizatuz eta gizartearentzat erabilgarriak diren proiektuei ekinez, eraginkorki eta gardenki. Hori dela eta, giza baliabideak eta ekonomikoak bikaindu egin behar dira, ekipamenduen mapa ordenatu egin behar da, erakundeen zeharkakotasuna indartu egin behar da eta programazioa koordinatu egin behar da, lankidetza programak sustatuz", esan du Itxasok.\nKultura diputatuaren ustez, gizarte zibilak izan behar du protagonista, eta herri administraziori herritarren ekimena erraztea dagokio. Horretarako, Departamentuak Kultura Kontseilu bat sortzea onartu du, bertan aditu eta itzala duten profesionalak bildu daitezen. Gainera, partaidetza indartzen ari dira teknologia digital berriak erabiliz eta sarean lan eginez eragileekin eta entitateekin.\nKultura politikaren hirugarren ardatza eraldaketa da; izan ere, Aldundiko kultura arduradunen ustez, modelo eraldatzaile bat behar da, tokiko talentua sustatuko duena. Horretarako, baliabideak bideratuko dira sortzaileengana eta proiektu berritzaileak lagunduko dira, pentsamendu kritikoa sustatzen dutenak elkarbizitzaren oinarri gisa.\nGipuzkoan aldaketa sozial bat izateko Plan Estrategikoa\nItxasok azaldu du ardatz, helburu eta jarduketak Plan Estrategiko baten barruan daudela, zeinak helburu baitu kultura aldaketaren eta hobekuntza sozialaren alde jartzea Gipuzkoan, hiru eremutan eraginez:\nZentzu sozial handiagoa duen kultura bat, iraunkortasuna eta lankidetza sareak sustatuz.\nKultura ekosistema orekatu bat, kulturan oreka, irismena eta partaidetza bermatuko duena lurralde osoan.\nBalioen kultura bat, lankidetzaren eta gizarte kohesioaren alde.\n"Kulturak balio du gizartea balio jakin batzuen inguruan antolatzeko: bizikidetza, berdintasuna eta elkartasuna, besteak beste. Horretarako, kultura politikek inbertsioa kultura proiektuetara bideratuko dute lehentasunez, azpiegituren gastuen gainetik; baliabideak programa eta sortzaileengana bideratuko ditu; gizarte zibilaren rola sustatuko du kultura ekoizpenean; eta teknologia berriak ere inbertsioen xede izango dira, harreman eta sorkuntza gune berriak zabaltzeko", esan du.\nEgitasmo hau proiektu jakin batzuetan gauzatzen da: besteak beste, zinema eskola bat eta pentsamenduaren gela bat sortzea Tabakaleran. Orobat, Gipuzkoako sortzaileen talentua eta sorkuntza sustatzeko lana egiten ari dira, eta, horretarako, abian jarri da Katalpulta izeneko musika zirkuitu bat, aukera bat emango diena artista gazteei. Orobat abiarazi da Kultur Dealers ekimena, mikro-ipuinak makina banatzaileen bidez zabaltzeko.\nAzkenik, Itxasok esan du premiazkoa dela bide berriak ezartzea, diru sarrera gehiago ekarriko dituztenak kultura munduaren iraunkortasuna indartzeko. Hori dela eta, Departamentuak hainbat neurri hartu ditu: esaterako, BEZ kulturala itzultzea kultura bonuaren bidez; mikromezenazgo programa berri bat abiaraztea; laguntza eta diru laguntzen irizpideak aldatzea proiektuek lehentasuna izan dezaten egitura edo entitateen aurrean; eta kultura mapa bat egitea, hartara tresna bat edukitzeko Gipuzkoako kultura eragileak eta proiektuak identifikatzeko.


123/2008 Dekretua, uztailaren 1ekoa, Kontsumitzaileen eta Erabiltzaileen Hizkuntza Eskubideei buruzkoa - KontsumoBIDE-Kontsumoko Euskal Institutua\n123/2008 Dekretua, uztailaren 1ekoa, Kontsumitzaileen eta Erabiltzaileen Hizkuntza Eskubideei buruzkoa\nJatorrizko testua: 123/2008 Dekretua, uztailaren 1ekoa, Kontsumitzaileen eta Erabiltzaileen Hizkuntza Eskubideei buruzkoa (EHAA, 135. zb., 2008ko uztailaren 16ekoa).\nAldaketa: 204/2010 Dekretua, uztailaren 20koa, kontsumitzaileen eta erabiltzaileen hizkuntza eskubideei buruzko Dekretua aldatzekoa. Aldaketak lehenengo xedapen gehigarriaren 3.a), 4.a.1) eta 5. 1. paragrafoan.\nIndarrean dagoen testua\n1. artikulua. Helburua.\n2. artikulua. Aplikazio-eremua.\n3. artikulua. Jendeari begirako establezimenduak.\n4. artikulua. Euskal Autonomia Erkidegoan zerbitzuak ematen dituzten garraio-enpresak.\nII. Kapitulua. Idatzitako komunikazioei dagozkien hizkuntza-betebeharrak\n5. artikulua. Jendeari begirako establezimenduek idatzitako komunikazioetan dituzten hizkuntza-betebeharrak.\n6. artikulua. Komunikazio-sareak ustiatzen dituzten komunikazio-operadoreek, eta zerbitzu unibertsala eta jendearentzako telefono-zerbitzuak ematen dituzten enpresek idatzitako komunikazioetan dituzten hizkuntza-betebeharrak.\n7. artikulua. Tren edo errepide bidezko garraio-kontratuetako hizkuntza-betebeharrak.\n8. artikulua. Bidaiarien aire-garraio erregularreko zerbitzuak eta bidaiarien lehorreko asistentzia-zerbitzuak ematen dituzten enpresek idatzitako komunikazioetan dituzten hizkuntza-betebeharrak.\n9. artikulua. Energia elektrikoa, petrolio-erregaiak eta gas naturala hornitzen duten enpresek idatzitako komunikazioetan dituzten hizkuntza-eskubideak.\n10. artikulua. Finantza- eta kreditu-erakundeetako dokumentuen hizkuntza-betebeharrak.\n11. artikulua. Etxebizitzei buruzko informazioa ematen duen dokumentazioaren hizkuntza-betebeharrak.\nIII. Kapitulua. Ahozko informazioa eta bezeroarentzako arreta\n12. artikulua. Kontsumitzaile eta erabiltzaile talde zehaztugabeari zuzendutako ahozko informazioaren hizkuntza-betebeharrak.\n13. artikulua. Bezeroarentzako arretaren hizkuntza-betebeharrak.\n14. artikulua. Bezeroarentzako arretaren hizkuntza-betebeharrak bide elektronikoz edo telefonoz ematen denean.\n15. artikulua. Telefono-komunikazioetako operadoreen bezeroarentzako arreta-zerbitzuen hizkuntza-betebeharrak.\n16. artikulua. Abonatu-zenbakiak telefonoz kontsultatzeko zerbitzuen hizkuntza-betebeharrak.\n17. artikulua. Finantza- eta kreditu-erakundeetako bezeroari arreta emateko zerbitzu eta departamentuen hizkuntza-betebeharrak.\nIV. Kapitulua. Arau-hausteak eta zehapenak\n18. artikulua. Arau-hausteak eta zehapenak\nCapítulo V. Kapitulua. Hizkuntza konpromisoaren zigilua\n19. artikulua. Hizkuntza Konpromisoaren Zigilua.\n20. artikulua. Hizkuntza Konpromisoaren Zigilua emateko prozedura.\nLehenengoa. Plazos de adaptación.\nBigarrena. Cuando a los efectos del presente Decreto una entidad o establecimiento sea susceptible de inclusión en más de uno de los apartados previstos en el artículo 2 le será de aplicación el plazo de adaptación más reducido de entre los establecidos en la disposición adicional primera.\nAbenduaren 22ko 6/2003 Legearen -Kontsumitzaileen eta Erabiltzaileen Estatutuarena- II. titulua kontsumitzaileen eta erabiltzaileen eskubideei buruzkoa da, eta horren barruan, VII. kapituluak horien hizkuntza-eskubideak aipatzen ditu, Euskararen Erabilpena Arautzen duen azaroaren 24ko 10/1982 Oinarrizko Legearen arrastoari jarraituz.\nKapitulu horri hasiera ematen dion 37. artikuluaren arabera, kontsumitzaileek eta erabiltzaileek eskubidea dute ondasun eta zerbitzuei buruzko informazioa euskaraz nahiz gaztelaniaz jasotzeko, baita Autonomia Erkidegoaren lurralde-eremuan kokatzen diren enpresa edo establezimenduekin dituzten harremanetan, ofizialak diren bi hizkuntzetako edozein erabiltzeko, baina ezarritako progresibotasun-baldintzen baitan dago eskubide hori egiaz gauzatzea.\nLege horrekin, hizkuntzaren normalizazioaren inguruko neurrien ikuspegi berria indarrez sartu da: sektore jakin batzuetara -sektore estrategikoak, nolanahi ere- zuzentzen hasi da normalizazioa, euskararen erabilera dinamizatzeko gai diren sektoreetara, batik bat, gizarte-harremanetan; izan ere, ez dugu ahaztu behar harreman horietan kontsumo-harremanak oso garrantzitsuak direla. Azken batean, normalizaziotik hasita, hizkuntzen koofizialtasuna bermatzeko lagungarri izango diren neurriak proposatu dira (Legea bera ere neurrietako bat baino ez da, arau-emailea, kasu honetan).\nPlanteamendu horretan txertatzen da Dekretua, eta kontsumitzaileei eta erabiltzaileei Legean aitortzen zaizkien hizkuntza-eskubideak egiaz gauzatzeko aukera emateko asmoz sortu da, betiere Dekretuan ezarritako garapen mailakatua lortzea egokia dela jakinda. Halaber azpimarratzen da beharrezkoa dela kalitatezko euskara eskaintzea, eta kalitatezko euskaratzat hartzen da zuzentasun gramatikal edo formalaz gain, baita, bereziki, eraginkortasun komunikatiboa eta kode egokia nahiz solaskidearekiko hurbila erabiltzea ere.\nPlanteamendu horretatik abiatuta, Dekretuaren helburua bikoitza da: alde batetik, eta prestasun-printzipioari jarraiki, jendeari begirako enpresa, erakunde eta establezimenduen hizkuntza-betebeharrak zehaztea, kontsumitzaileen eta erabiltzaileen hizkuntza-eskubideen progresibotasun-baldintzak ezartze aldera, Legearen aginduak zehatz-mehatz betez. Eta bestetik, hizkuntza-konpromisoaren zigilua sortzea; sustapen-neurria izaki, bigarren helburu hori guztiz bat dator, zalantzarik gabe, kontsumitzaileen eta erabiltzaileen hizkuntza-eskubideak erabat betearaztea bermatzeko xedearekin, eta haien borondatez neurri horri atxikitzen zaizkion establezimendu edo enpresak izango ditu hartzaile.\nDekretuak ahalmen mugatua izango du, nahita, kontsumo-harreman jakin batzuk soilik hartzen baititu eraginpean, ez den-denak. Egia da Kontsumitzaileen eta Erabiltzaileen Estatutuaren 38. eta 39. artikuluetan jasotako aurreikuspen guztiak hartu dituela barnean, baita 40. artikuluko eskakizunetako zenbait ere, baina Dekretutik at geratu dira kontsumo-arloko beste hainbat harreman, gehienbat merkataritza txikian eta mikroenpresetan biltzen direnak izanik.\nProgresibotasun-baldintzen definizioak lotura handia du Dekretuaren aplikazio-eremuarekin, baina aplikazio-eremu hori ez dator bat -lehen ere esan dugu- Kontsumitzaileen eta Erabiltzaileen Estatutuaren 38., 39. eta 40. artikuluetan aipatutako erakunde, enpresa edo establezimendu mota guztiekin. Erabaki hori honako bi arrazoi hauetan oinarrituta hartu da: lehenik, Estatutuak berak ahalbidetzen duelako establezimenduetan sektoreak eta kategoriak sailkatzea, Legeari dagokionez hainbat betetze-maila proposatuta. Bigarrenik, gizarte- eta ekonomia-arloko argumentuetan oinarrituta, bereziki potentzial ekonomiko handiko enpresak hartzen dituelako eraginpean, eta horiek gai direlako Dekretuan xedaturikoa betetzeak dakartzan kostuei aurre egiteko. Aldi berean, zenbait sektoretan (komunikazioa, energia, garraioa) eta enpresa motatan (establezimendu handiak, merkataritza-establezimendu kolektiboak, kreditu-erakundeak edo etxebizitzak saldu edo alokatzen dituzten profesional, enpresa edo eraikuntza-obra sustatzaileak) biltzeak ere badu helburua: ahalik eta kontsumo-harreman gehien hartzea eraginpean, baita indartzen ari direnak eta kontsumitzaileen eta erabiltzaileen hizkuntza-eskubideak egiaz gauzatzeko estrategikoak direnak ere. Azkenik, aplikazio-eremuaren definizioa arrazoi soziolinguistikoetan oinarritzen da, % 33tik gorako elebidun proportzioa duten udalerrietan kokatutako establezimendu jakin batzuk hartzen baititu eraginpean, eta udalerri horiei hiru hiriburuak gehitu behar zaizkie, horrelako establezimendu asko daudelako.\nHain justu, artikuluei dagokienez, Dekretuan honako hau jaso -modu kasuistikoan, agian- besterik ez dugu egin: Euskal Autonomia Erkidegoko hizkuntzen koofizialtasun-erregimena, lurraldea izanik mugatzeko irizpide. Hori horrela, Dekretuaren aplikazio-eremuan barne hartutako edozein erakundek hizkuntza-betebeharrak ditu (Kontsumitzaileen eta Erabiltzaileen Estatutuaren 38.2. artikuluan aurreikusiak), betiere Euskal Autonomia Erkidegoan jendeari begirako establezimenduren bat baldin badu.\nHorrekin batera, Dekretuan aurreikusten da lurraldearen araberako beste lotura bat ere, eta horri esker hainbat enpresa hartzen dira eraginpean, kontsumo-harremanak Euskal Autonomia Erkidegoaren lurraldean kokatutako jendeari begirako establezimendu batean gertatzen ote diren kontuan izan gabe. Kontua da enpresa-jardueraren garapena Euskal Autonomia Erkidegoarekin lotzea, Estatutuan aurreikusitakoari jarraiki, EAEko lurralde-eremuan jarduten duten enpresa edo establezimenduekin harremanetan jartzean kontsumitzaileek eta erabiltzaileek dituzten hizkuntza-eskubideei dagokienez. Nolanahi ere, Euskal Autonomia Erkidegoaren lurralde-eremuan jardutea esaten denean, zenbait kasutan zertaz ari den argitu behar da, eta horretarako, 2.2.a), d), e) eta f) artikuluak (komunikazio-operadoreek eta enpresa hornitzaileek emandako zerbitzuetan) eta 4. artikulua (garraio-zerbitzuetan) txertatu dira. Esan gabe doa lurralde-lotura horri esker Legea zehaztu egiten dela, hizkuntza-betebehar/eskubide bikotea gauzatuz.\nAzkenik, bide elektronikoen bitartez gertatzen diren kontsumo-harremanen esparruan barne hartutako enpresen kasuak aipatzen dira; kasu horietan, itxuraz behintzat, bide horrek ez du inolako loturarik lurraldearekin. Berriro ere, hizkuntza-betebehar/eskubidea eta bide elektronikoa lotu dira Dekretuan, Kontsumitzaileen eta Erabiltzaileen Estatutuan ezarritako irizpide honi jarraiki: “Euskal Autonomia Erkidegoaren eremuan jardutea”. Enpresak Euskal Autonomia Erkidegoan jarduten duenean -gorago aipatutako 2.2.a), d), e), eta f) artikuluetan eta 4. artikuluan xedaturikoaren arabera-, zenbait harreman bide fisiko edo elektroniko bitartez gertatzeak ez ditu ezkutuan utzi behar kontsumitzailearen eskubideak, ezta, horrekin loturik, enpresaburuari ezarritako betebeharrak ere; izan ere, enpresaren jarduera Euskal Autonomia Erkidegoaren lurralde-eremuan garatzen delako sortzen dira harreman horiek eta bide elektronikoa lurraldean garatutako jardueraren hedadura naturala baino ez da. Kasu horretan, badirudi enpresaren egoera juridikoa zehaztu beharra dagoela, ez baititu izango EAEn establezimendu bat izateak dituen ondorio berdin-berdinak; aitzitik, Kontsumitzaileen eta Erabiltzaileen Estatutuan kontsumitzaileari aitortutako hizkuntza-eskubideak betetzeko prest egon beharko du, besterik gabe. Eta hori zergatik? Bide elektronikoa baliatuz, enpresak ez duelako soilik Euskal Autonomia Erkidegoaren eremuan jardungo, ziurrenik.\nDekretuan aurreikusitako hizkuntza-betebeharren edukiari dagokionez, 6/2003 Legearen 37. artikuluan kontsumitzaileei aitortutako hizkuntza-eskubideen antzera egituratzen dira: lehenik idatzitako komunikazioarekin loturiko alderdiak arautzen dira, informazio-eskubideari baitagozkio, eta bigarren zatian (12. artikulutik aurrera) bezeroarentzako arretarekin loturiko hizkuntza-betebeharrak arautzen dira, bereziki ahozko komunikazioari dagozkion betebeharrak barnean hartuta.\nLehenengo atalean, garrantzi handia ematen zaie honako hauei: alde batetik, kontsumo-harremanaren oinarri izaki, kontratu-dokumentuetan hizkuntzen koofizialtasuna bermatzeari, baina horiek bezain garrantzitsuak diren beste zenbait kasu ere ahaztu gabe (esaterako, etxebizitzak saldu edo alokatzean); eta bestetik, garrantzi estrategikoko kontsumo-harremanetan (finantza-erakundeekin gertatzen direnetan) lortu beharreko hizkuntza-normalizazioari.\nBigarren atalean, bezeroarentzako arretako hizkuntza-bermea da mintzagai, eta bereizi egiten dira, alde batetik hartzaile talde zehaztugabeari zuzendutako mezuak, eta beste aldetik, kontsumitzaile eta erabiltzaileekin elkarreragiteak dakarren arreta; bereizketa egin beharra zegoen, kasu batean eta bestean hizkuntza-betebeharrak ezin duelako berdina izan: lehenengo kasuan, ondasun eta zerbitzuei buruzko informazioa euskaraz eta gaztelaniaz jasotzeko eskubideaz ari da, eta bigarrenean, hizkuntza ofizialetako edozein erabiltzeko kontsumitzailearen eskubideaz, baina horrek ez du esan nahi enpresa derrigortuta dagoenik kontsumitzaileak aukeratutako hizkuntzan elkarreragitera (erakunde publikoen eremuan ez bada).\nEsparru horretan, bezeroarentzako arreta zehaztu beharra dago, kontsumitzaileen eta erabiltzaileen hizkuntza-eskubideak zein kontsumo-harremanen gainekoak diren erabakitzeko, eta horrekin loturik, enpresaburuei eta merkatariei hizkuntza-betebeharrak ezartzeko.\nAzkenik, berezko araudia duten bezeroarentzako arreta-zerbitzuak aipatzen dira modu espezifikoan; esate baterako, telefono-komunikazioetako operadoreen bezeroarentzako arreta-zerbitzuak, telefono-abonatuen zenbakiak kontsultatzeko telefono-zerbitzuak, eta finantza-erakundeetako bezeroarentzako arreta-zerbitzuak. Izan ere, hizkuntzen koofizialtasun-erregimenak aukera ematen du gai jakin batzuetan -betiere hizkuntzaren esparru soil-soilean- hizkuntza-araudia ezartzeko, baita Euskal Autonomia Erkidegoko eskumen-erregimenetik kanpoko gaietan ere, eskumen horietako elementu berezia eta bereizgarria den heinean.\nBukatzeko, aipatu behar dugu kontsumitzaileen eta erabiltzaileen hizkuntza-eskubideak gauzatzeko progresibotasunaren diseinua lehen xedapen gehigarrian amaitzen dela, Dekretuan xedaturikoa betetzeko epeak ezartzen baitira bertan.\nGizartearen eta ekonomiaren arloko hizkuntza-normalizazioa lortzeari begira, Administrazioaren zeregina ez da amaitzen Dekretua aldarrikatuta. Beste hainbat neurrirekin osatu beharreko neurria izango da hau, hain zuzen ere enpresei eta establezimenduei babes eraginkorra emateko neurriekin, kontsumitzaileen eta erabiltzaileen hizkuntza-eskubideak bermatze aldera.\nHorri jarraiki, Euskadiko Aholku Batzorde Juridikoarekin adostasunez, Kultura sailburuak eta Industria, Merkataritza eta Turismo sailburuak proposatuta, eta Jaurlaritzaren Kontseiluak 2008ko uztailaren 1eko bilkuran aztertu eta onartu ondoren, honako hau\nI Kapitulua. Xedapen orokorrak\n1. artikulua. Helburua\nDekretu honen helburua honako hau da: kontsumitzaileekiko eta erabiltzaileekiko harremanetan, jendeari begirako enpresa, erakunde eta establezimenduen hizkuntza-betebeharrak zehaztea, kontsumitzaileei eta erabiltzaileei aitortutako honako eskubide hauen progresibotasun-baldintzak erabakitze aldera: ondasun eta zerbitzuei buruzko informazioa euskaraz nahiz gaztelaniaz jasotzekoa, eta bi hizkuntza ofizialetako edozein erabiltzen dutela ere, zerbitzu egokia jasotzeko eskubidea.\nHalaber, Dekretu honen helburua da kontsumitzaileekiko eta erabiltzaileekiko hizkuntza-konpromisoaren zigilua sortzea.\nKontsumitzaileekiko eta erabiltzaileekiko harremanen esparruan, Dekretu honetan xedaturikoa bete beharko dute honako hauek:\nAbenduaren 22ko 6/2003 Legearen 38. artikuluan aipatzen diren erakunde publikoek, zerbitzua edo produktuak zuzenbide pribatuko araubidearen arabera ematen dituztenean.\nEuskal Autonomia Erkidegoaren eremuan, legez unibertsalak, interes orokorrekoak edo antzeko beste kategoria batekoak diren zerbitzuak egiten dituzten erakunde edo pertsona juridikoek, edo unibertsaltasun eta berdintasuneko araubide juridikoaren pean dauden zerbitzuak ematen dituztenek.\nKategoria horretan honako hauek sartzen dira:\nEuskal Autonomia Erkidegoan komunikazio-sareak ustiatzen dituzten komunikazio-operadoreak, zerbitzu unibertsala ematen dutenak, eta Euskal Autonomia Erkidegoan jendearentzako telefono-zerbitzuak ematen dituztenak.\nEuskal Autonomia Erkidegoan bidaiarien trenbideko garraio publikoko zerbitzuak ematen dituzten tren-enpresak.\nEuskal Autonomia Erkidegoan bidaiarien errepideko garraio publiko erregularreko zerbitzuak ematen dituzten enpresak.\nEuskal Autonomia Erkidegoan bidaiarien aire-garraioko zerbitzu erregularrak ematen dituzten enpresak, eta Euskal Autonomia Erkidegoko aireporturen batean bidaiarien lehorreko asistentzia-zerbitzuak ematen dituztenak, betiere 8. artikuluan aurreikusitakoari jarraiki.\nEuskal Autonomia Erkidegoko kontsumitzaileak eta erabiltzaileak energia elektrikoz hornitzen dituzten banaketa-enpresak edo merkaturatze-enpresak.\nEuskal Autonomia Erkidegoko kontsumitzaile eta erabiltzaileei saltzeko, gas naturala merkaturatzen duten enpresak.\nIdatz-zati honetan aipatutako zerbitzuak publikoak izanez gero, zerbitzu horiek ematen dituzten enpresa edo erakundeak 1. idatz-zatiaren barnean hartuko dira.\nEuskal Autonomia Erkidegoan kokatuta dauden jendeari begirako, produktuak saltzeko edo zerbitzuak emateko establezimenduek, baldin eta honako baldintza hauetakoren bat betetzen badute:\n250 langiletik gora dituzten enpresetakoak diren establezimenduak izatea, betiere urtean 50 milioi euro baino gehiagoko negozio-bolumena badute, edo haien urteko balantze orokorra 43 milioi eurotik gorakoa bada, edo aurreko baldintza horiek betetzen dituen beste enpresaren batek haien kapitalaren edo boto-eskubideen % 25 edo gehiagoko partaidetza baldin badu.\nJendeari saltzeko gunearen azalera 400 metro karratutik gorakoa duten establezimenduak izatea, Bilbon, Gasteizen, Donostian edo elebidunen proportzioa % 33 baino handiagoa duten udalerrietan kokatuta badaude.\nBezeroarentzako arreta ematen duten plantillako langileak 15 baino gehiago dituzten establezimenduak izatea, Dekretu honetako 13.1 artikuluan ezarritako baldintzetan.\nEuskal Autonomia Erkidegoan kokatutako merkataritza-establezimenduek, betiere kolektiboak badira, hau da, esparru edo eraikin beraren barruan hainbat saltoki badaude eta saltoki horietako jarduerak era independentean gauzatzen badira.\nEuskal Autonomia Erkidegoan jendeari begirako establezimendua duten kreditu-erakundeek, 10. artikuluan ezarritako baldintzetan.\nEuskal Autonomia Erkidegoan etxebizitzak saldu edo alokatzen dituzten profesional, enpresa edo eraikuntza-obren sustatzaileek, Dekretu honetako 11. artikuluan ezarritako baldintzetan.\nHizkuntza Konpromisoaren Zigiluari dagozkion preskripzioak, 19. eta 20. artikuluetan jasotakoak, jendeari begirako enpresa eta establezimendu mota guztiei ezarri ahal izango zaizkie, beti ere atxikimendua euren borondatez erabakitzen badute.\nDekretu honi dagokionez, jendeari begirako establezimenduak honako hauek izango dira: kontsumitzaileei eta erabiltzaileei zuzendutako zerbitzuak emateko jarduerari edo ondasunak saltzeko jarduerari atxikitako eraikin eta bulegoak.\nErrepideko garraio-geltokiak, tren-geltokiak eta aireportuak ere jendeari begirako establezimendutzat hartuko dira.\nDekretu honi dagokionez, Euskal Autonomia Erkidegoan garraio-zerbitzuak ematen dituzten enpresatzat hartuko dira garraioaren abiapuntua, helmuga edo bidaiariak hartzeko eskalaren bat Euskal Autonomia Erkidegoan kokatutako errepideko garraio-geltoki, tren-geltoki, aireportu edo horretarako ezarritako geltokiren batean egiten dutenak.\n6/2003 Legearen 38.2. artikuluan xedaturikoaren arabera, erakunde publikoei dagozkien betebeharrak alde batera utzi gabe, Euskal Autonomia Erkidegoko jendeari begirako establezimenduek -Dekretu honen 2. artikuluko 2. paragrafoan aipatzen diren erakundeenak badira- eta produktuak saldu edo zerbitzuak ematen dituztenek -artikulu horren 3. paragrafoan aipatzen direnak badira-, euskaraz eta gaztelaniaz emango dituzte honako hauek:\nSeinale guztiak, toponimikoa barne, Euskararen erabilpena arautzen duen azaroaren 24ko 10/1982 Legearen 10. artikuluak xedatutakoarekin bat etorriz.\nJendaurrean jartzeko kartel edo errotuluetan ageri den informazioa -finkoa eta aldakorra-,\nJendearen eskura dauden inprimaki edo katalogoak -enpresak berak zuzenean edo zeharka argitaratutakoak-, produktu edo zerbitzu bati edo gehiagori buruzko informazioa ematen badute.\nKontsumitzaileek eta erabiltzaileek betetzeko diren inprimakiak.\nAtxikimendu-kontratuak, ereduzko klausulak dituzten kontratuak, kontratu arautuak, baldintza orokorrak eta horietan guztietan aipatzen diren edo horiei buruzkoa den dokumentazioa.\nKontsumitzaileei eta erabiltzaileei zuzendutako komunikazio edo jakinarazpenak, baita fakturak edo egindako operazioen ziurtagiriak, aurrekontuak, gordailu-frogagiriak eta antzeko dokumentuak ere.\nAurreko paragrafoko c), d) eta e) idatz-zatietan aipatutako dokumentuak kontsumitzaileen eta erabiltzaileen eskura egongo dira, euskaraz eta gaztelaniaz, eta ahal dela, ale banatan.\nf) idatz-zatian aipatutako dokumentuak kontsumitzaileak hautatutako hizkuntzan egingo dira, eta bestela, elebitan.\nAurreko 1. paragrafoan xedaturikoa gorabehera, 2. artikuluaren 3. paragrafoko b) eta c) idatz-zatietan aurreikusitako establezimenduek ez dute f) hizkian agindutakoa bete behar.\nMerkataritza-establezimendu kolektiboek aurreko 1. pargrafoko a), b), c) eta d) idatz-zatietan deskribaturiko betebeharrak bete beharko dituzte.\nArtikulu honetan aipatutako betebeharrak betez, establezimenduetan kalitatezko euskara erabiliko da, komunikazioa bermatuko duena idatzietan, seinaleetan eta iragarki-tauletan. Horretarako kode egokia eta solaskidearekiko hurbila erabiliko da eta Euskaltzaindiak ezarritako indarreko hizkuntza-araudia jarraituko da.\n5. artikulutik eratorritako betebeharrak bete behar izateaz gain, 2.2.a) artikuluan aipatzen diren komunikazioetako operadoreek euskaraz eta gaztelaniaz eman behar dituzte honako hauek:\nJendearen eskura egongo diren telefono-zerbitzuko abonatuen gidak, inprimatuta nahiz formatu elektronikoan, betiere Euskal Autonomia Erkidegoaren lurralde-eremukoak badira; halaber, telefono-gida bakoitzaren hasierako orrietan nahitaez agertu behar den informazioa ere bi hizkuntzetan emango da.\nEuskal Autonomia Erkidegoan dauden ordaindutako telefono-publikoetan nahitaez agertu behar den informazioa; zerbitzua erabiltzeko oinarrizko baldintzei eta zerbitzuaren prezioari buruz, edo abonatuen telefono-zenbakia kontsultatzeko telefono-zerbitzuari buruz izaten da informazio hori, edo 112 zerbitzura egindako larrialdiko deiak doan direla adierazteko, baita, hala badagokio, indarreko legedian doakotzat definitutako gainerako larrialdi-zerbitzuetarako deiak ere.\nEra berean, ordaindutako telefono publikoen pantaila elektronikoetan agertzen den informazioa -markatutako telefono-zenbakiari, behar den gutxieneko kredituari eta geratzen den kredituari buruzkoa- ere euskaraz eta gaztelaniaz eman behar da.\nKontsumitzaileekin eta erabiltzaileekin egindako kontratuak, telefoniako sare publikoekin konexioa edo lotura egiteko, edo telekomunikazioei buruzko legedian aurreikusitako edozein helburutarako; eta kontsumitzaileek eta erabiltzaileek bete behar dituzten inprimakiak ere euskaraz eta gaztelaniaz egin behar dira, kontratuaren xede den zerbitzua Euskal Autonomia Erkidegoan emango bada.\nOrobat, kontsumitzaileak hautatutako hizkuntza ofizialean egin behar dituzte komunikazio, aurrekontu eta fakturak, eta bestela, elebitan.\nTelekomunikazioei buruzko legedian aurreikusitako beste edozein dokumentu, informazio edo komunikazio, kontratuaren xede den zerbitzua Euskal Autonomia Erkidegoan emango bada.\n2.2.b) eta c) artikuluetan aipatzen diren tren edo errepide bidezko garraio-enpresek -Euskal Autonomia Erkidegoan jendeari begirako establezimendua badute- euskaraz eta gaztelaniaz egin behar dituzte txartelak, garraioari dagozkion baldintza orokorrak eta enpresa horietan egiten diren gainerako kontratu-dokumentuak, betiere 5. artikuluan aurreikusitako gainerako betebeharrak bete behar dituztela.\n2.2.b) eta c) artikuluetan aipatzen diren tren edo errepide bidezko garraio-enpresek aukera ematen badute txartelak modu elektronikoan erosteko, txartelak, garraioari dagozkion baldintza orokorrak eta enpresa horietan egiten diren gainerako kontratu-dokumentuak, baita salerosketaren frogagiriak ere, euskaraz eta gaztelaniaz egiteko prest egon behar dute.\nEuskal Autonomia Erkidegoan bidaiarien aire-garraio erregularreko zerbitzuak ematen dituzten enpresek eta Euskal Autonomia Erkidegoko aireporturen batean bidaiarien lehorreko asistentzia-zerbitzuak ematen dituztenek euskaraz eta gaztelaniaz eskaini beharko diete kontsumitzaileei eta erabiltzaileei beren eskubideen gaineko informazioa, eta aire-garraioari dagokion indarreko legedian ezarritako baldintzetan.\nEuskal Autonomia Erkidegoan bidaiarien aire-garraioko zerbitzu erregularrak ematen dituzten enpresek jendeari begirako establezimendua badute, euskaraz eta gaztelaniaz egin behar dituzte txartelak, garraioari dagozkion baldintza orokorrak eta enpresa horietan egiten diren gainerako kontratu-dokumentuak, betiere 5. artikuluan aurreikusitako gainerako betebeharrak bete behar dituztela.\nEuskal Autonomia Erkidegoan bidaiarien aire-garraio erregularreko zerbitzuak ematen dituzten enpresek aukera ematen badute txartelak modu elektronikoan erosteko, txartelak, garraioari dagozkion baldintza orokorrak eta enpresa horietan egiten diren gainerako kontratu-dokumentuak, baita salerosketaren frogagiriak ere, euskaraz eta gaztelaniaz egiteko gertu egon behar dute.\nEuskal Autonomia Erkidegoan kontsumitzaileei eta erabiltzaileei energia elektrikoa eta gas naturala hornitzen dieten banaketa- edo merkaturatze-enpresek euskaraz eta gaztelaniaz egin behar dituzte hornidura-kontratuak eta kontsumitzaileek eta erabiltzaileek bete behar dituzten inprimakiak. Era berean, betebehar horiek bete beharko dituzte petrolio-erregaiak hornitzen dituzten enpresek, baldin eta, 2.3 artikuluarekin bat etorriz, Dekretu honen eraginpekoak badira.\n2.1 idatz-zatian aipatzen diren enpresek, Euskal Autonomia Erkidegoan jendeari begirako establezimendua badute, 5. artikuluan xedaturikoa bete beharko dute.\nEuskal Autonomia Erkidegoan jendeari begirako establezimendua duten finantza- eta kreditu-erakundeek bezeroen esku izan beharko dituzte txekeak, zor-agiriak, txeketegiak, kreditu- eta kargu-txartelak, eta bezeroei eskaintzen dizkieten gainerako dokumentu guztiak, euskaraz eta gaztelaniaz.\nErakunde horiek aurreko paragrafoan aipatutako dokumentuak bide elektronikoz eskuratzeko aukera ematen badiete kontsumitzaileei eta erabiltzaileei, dokumentuak euskaraz eta gaztelaniaz egingo dira.\n1. idatz-zatian xedaturikoa gorabehera, finantza- eta kreditu-erakundeek 2.3. artikuluan xedatutako baldintzaren bat betetzen badute, Dekretu honetan ezarritako gainerako betebeharrak bete beharko dituzte.\nEuskal Autonomia Erkidegoan hirugarren kontsumitzaileei edo erabiltzaileei etxebizitzak saldu edo alokatzen dizkieten enpresa edo eraikuntza-obren sustatzaileek euskaraz eta gaztelaniaz eman beharko dute Kontsumitzaileen eta Erabiltzaileen Estatutuaren 16. artikuluan aipatzen den informazioa.\nHala ere, Euskal Autonomia Erkidegoan hirugarren kontsumitzaileei edo erabiltzaileei etxebizitzak saldu edo alokatzen dizkieten enpresa edo eraikuntza-obren sustatzaileek Dekretu honetan ezarritako gainerako betebeharrak bete beharko dituzte, 2.3. artikuluan xedaturiko baldintzaren bat betetzen badute.\nHalaber, kontsumitzaile eta erabiltzaileei etxebizitzak saltzen edo alokatzen dizkieten enpresek, eta eraikuntza-obren sustatzaileek erabiltzen dituzten euskal toponimo eta neotoponimoak bat etorri beharko dira Dekretu honetako 5. artikuluko 6. idatz-zatian xedatutakoarekin.\nEuskal Autonomia Erkidegoan dauden jendeari begirako establezimenduetan kontsumitzaile eta erabiltzaile talde zehaztugabeari ematen zaion ahozko informazioak euskaraz eta gaztelaniaz egon behar du.\nTren bidezko garraio publikoko enpresek eta errepidezko garraio erregularreko enpresek -garraio-zerbitzuak irauten duen bitartean- euskaraz eta gaztelaniaz eman behar dute kontsumitzaile eta erabiltzaile talde zehaztugabeari zuzendutako ahozko informazioa, garraio-zerbitzu osoa Euskal Autonomia Erkidegoan zehar denean.\nBestela, idatz-zati honetan aurreikusitako betebeharra betetzea eska daiteke zerbitzua Euskal Autonomia Erkidegotik igarotzen denean.\nBidaiarien aire-garraio erregularreko enpresek artikulu honetan ezarritakoa bete beharko dute hartzaile talde zehaztugabeari zuzendutako informazioa ematen dutenean Euskal Autonomia Erkidegoko aireporturen batean eta, hala badagokio, gure Erkidegoan dituzten jendeari begirako establezimenduren batean.\nBezeroarentzako arretatzat hartuko da kontsumitzaile eta erabiltzaileari zuzenean ematen zaion edozein informazio edo aholku, aurrez aurre, telefonoz edo bide elektronikoz, idatzita nahiz ahoz, ondasun, produktu edo zerbitzuen kontsumoarekin loturik, baita erreklamazioak egiteko lagungarri dena, ordainketa-moduei eta finantziazioari buruzkoa, eta saldu osteko zerbitzu eta merkataritza-bermeei buruzkoa ere.\nDekretu honen aplikazio-eremuaren barnean hartutako erakunde eta establezimenduek bezeroarentzako ematen duten arreta ez da kaltetu, atzeratu, ezta eragotziko ere, kontsumitzaile eta erabiltzaileak bi hizkuntza ofizialetako edozein erabiltzen duelako.\nDekretu honetako 2.1 artikuluan aipatzen diren erakunde publikoek kontsumitzaile eta erabiltzaileei arreta emateko garaian, haiek aukeratutako hizkuntza ofiziala erabili beharko dute, artikulu hau betez.\nEuskal Autonomia Erkidegoko jendeari begirako establezimenduak -zerbitzu unibertsalak, interes orokorrekoak edo antzeko beste kategoria bateko zerbitzuak egiten dituzten erakundeenak badira- eta Dekretu honen 2. artikuluaren 3. idatz-zatian aipatzen diren produktuak saldu edo zerbitzuak emateko establezimenduak artikulu honetan ezarritakoa betez eman beharko diete arreta kontsumitzaile eta erabiltzaileei, hizkuntza ofizialetako edozeinetan arituta ere.\nTren bidezko garraio-zerbitzu publikoak eta errepide bidezko garraio-zerbitzu erregularrak emateko garaian, bezeroarentzako arretak abenduaren 22ko 6/2003 Legearen -Kontsumitzaileen eta Erabiltzaileen Estatutuarena- 37.b) artikuluan xedaturikoa bete beharko du, betiere zerbitzu osoa Euskal Autonomia Erkidegoan zehar bada.\nEuskal Autonomia Erkidegoan kokatutako establezimendu kolektiboek artikulu honetan xedaturikoa bete beharko dute, aurreko 1. idatz-zatian ezarritako baldintzetan ematen badiete arreta bezeroei. Kasu horretan, kontsumitzaileek eta erabiltzaileek erabiltzen duten hizkuntza ofiziala edozein izanda ere, haiei arreta emateko prest egon beharko dute.\nDekretu honen aplikazio-eremuaren barnean hartutako erakundeek bide elektronikoz edo telefonoz ematen badute bezeroarentzako arreta, 13. artikuluan ezarritakoa betetzeko prest egon beharko dute, betiere Euskal Autonomia Erkidegoan egiten diren edo egin daitezkeen ondasun-erosketei edo zerbitzu-eskaintzari buruzko arreta bada eta hurrengo idatz-zatietan xedaturiko baldintzak betetzen baditu.\n2.1. artikuluan aipatutako erakunde publikoen kasuan, bide elektronikoz edo telefonoz emandako arreta erakunde horiek emandako edo eman ditzaketen zerbitzuei buruzkoa izango da, Euskal Autonomia Erkidegoan kokatutako edozein establezimendutan.\n2.2. artikuluko a), d), e) eta f) idtz-zatietan aurreikusitako erakundeen kasuan, Euskal Autonomia Erkidegoan egindako edo egin daitezkeen zerbitzuei buruzko arreta denean, betiere 15. eta 16. artikuluetan xedaturikoa alde batera utzi gabe.\nErrepidezko, tren edo aire bidezko garraio-zerbitzuak ematen dituzten enpresen kasuan, Euskal Autonomia Erkidegoan egindako edo egin daitezkeen bidaiari-garraioko zerbitzuei buruzko arreta denean.\n2.3. eta 4. artikuluetan aurreikusitako jendeari begirako establezimenduen kasuan, bide elektronikoz edo telefonoz emandako arreta Euskal Autonomia Erkidegoan kokatutako edozein establezimendutan egindako edo egin daitezkeen zerbitzu edo produktuen salmentari buruzkoa denean.\n– Euskal Autonomia Erkidegoan kokatuta dauden eta 2.2.a) artikuluan aurreikusitako telefono-komunikazioko operadoreetako bezeroari arreta emateko zerbitzu edo departamentu espezializatuek kontsumitzaile eta erabiltzaileei arreta emateko prest egon behar dute, hizkuntza ofizialetako edozeinetan aritzen direla ere.\n– Euskal Autonomia Erkidegoan emandako zerbitzuei buruzko kexa, erreklamazio edo gertakariak bide elektronikoz artatzen dituztenean ere, enpresa horiek betebehar hori bete beharko dute.\nAbonatu-zenbakiei buruzko kontsultak telefonoz egiteko jendeari begirako zerbitzua eskaintzen duten eta 2.2.a) artikuluan aipatzen diren operadoreek kontsumitzaile eta erabiltzaileari arreta emateko prest egon behar dute, bi hizkuntza ofizialetako edozein erabiltzen duela ere.\nEuskal Autonomia Erkidegoan kokatutako finantza- eta kreditu-erakundeetako bezeroari arreta emateko zerbitzu eta departamentuek -betiere 2.3. artikuluan aipatutako baldintzaren bat gutxienez betez gero- bezeroari arreta emateko prest egon behar dute, bi hizkuntza ofizialetatik edozeinetan aritzen dela ere.\nFinantza- eta kreditu- erakunde hauek bezeroen esku jarri beharko dute honako informazio hau, euskaraz eta gaztelaniaz, eta ahal dela, ale banatan: finantza- eta kreditu-erakundeetako bezeroari arreta emateko zerbitzu eta departamentuak eta finantza-erakundeetako bezeroaren defendatzailea arautzeko araudiari buruzko informazioa.\n18. artikulua. Arau-hausteak eta zehapenak.\nDekretu honetan ezarritakoa ez betetzeak zehapena dakar, abenduaren 22ko Kontsumitzaileen eta Erabiltzaileen Estatutuaren 6/2003 Legearen 50.6 artikuluak xedaturikoari jarraiki.\nV. Kapitulua hizkuntza konpromisoaren zigilua\nHizkuntza Konpromisoaren Zigilua duten establezimendu eta enpresek honako hauek, gutxienez, euskaraz izan behar dituzte:\nHizkuntza Konpromisoaren Zigilua sortu da. Jendeari begirako establezimendu eta enpresetan jarriko da zigilu hori, baldin eta kontsumitzaile eta erabiltzaileari idatzita eta ahoz emandako arreta hark hautatutako hizkuntzan emateko konpromisoa hartzen badute beren borondatez. Hizkuntza-kudeaketan kalitatea ziurtatzen duen sistemaren (Euskararen Kalitate Ziurtagiriaren) barruan sartuko da Zigilua, eta establezimendu edo enpresaren kanpoko eta barruko aldean jarriko da, bezeroek ikusteko moduan.\nSeinaleak, toponimikoak barne.\nJendaurrean jartzeko kartel edo errotuluetan ageri den informazioa -finkoa eta aldakorra-, eta\nJendearen eskura jartzeko asmoz, establezimendu edo enpresek egiten dituzten inprimaki edo katalogoak, produktu edo zerbitzu bati edo gehiagori buruzko informazioa ematen badute.\nKontsumitzaileei eta erabiltzaileei zuzendutako produktu eta zerbitzuen eskaintza, sustapena eta publizitatea, edozein euskarri erabilita ere.\nSistemari atxikitako jendeari begirako establezimendu eta enpresek honako konpromiso hau hartzen dute beren gain: kontsumitzaile eta erabiltzaileak hautatutako hizkuntzan ematea arreta bezeroari eta komunikazio edo jakinarazpenak, kontratu-dokumentuak, fakturak edo egindako operazioen ziurtagiriak, aurrekontuak, gordailu-frogagiriak eta antzeko dokumentuak ere hizkuntza horretan emateko konpromisoa.\nAtxikitako establezimendu eta enpresek Hizkuntza Konpromisoaren Zigilua txertatzeko eskubidea izango dute publizitatean, beren web-orrietan eta kontsumitzaileei eta bezero potentzialei zuzendutako komunikazio orotan, baita enpresa-komunikazioan ere.\nAtxikitako enpresa eta establezimenduek honako konpromiso hau hartzen dute beren gain: kontsumitzaileei eta erabiltzaileei eskaintzen dieten informazioan kalitateko euskara erabiltzekoa, komunikazioa bermatuko duena. Horretarako kode egokia eta solaskidearekiko hurbila erabiliko da eta Euskaltzaindiak ezarritako indarreko hizkuntza-araudia jarraituko da.\nHizkuntza Konpromisoaren Zigilua emateko, establezimendu edo enpresaren titularrak(ek) eskatu egin beharko du(te), ezarritako prozedurari jarraiki.\nHizkuntza-politikaren arloan eskuduna den Sailari dagokio Hizkuntza Konpromisoaren Zigilua ematea, ezeztatzea (dagokionean), eta Zigilua ematea justifikatzen duten aurreko artikuluko egoerak gertatzen direla egiaztatzea.\nHizkuntza Konpromisoaren Zigilua eman aurretik, organo eskudunak udalen lankidetza eska dezake informazioa jasotzeko.\nHizkuntza Konpromisoaren Zigilua lortu duten establezimendu atxikien erregistroa egingo du hizkuntza-politikaren arloan eskuduna den Sailak.\nLehenenengoa. Egokitzeko epeak.\nKontsumitzaileen eta Erabiltzaileen Estatutuaren 38.1.a) artikuluan aurreikusitako erakundeak Dekretu honetan erabakitakoari egokitu beharko zaizkio, Dekretua indarrean hasten denetik kontatzen hasita urtebeteko epean, Estatutuaren Xedapen Gehigarrian xedatutakoa alde batera utzi gabe\nKontsumitzaileen eta Erabiltzaileen Estatutuaren 38.1. artikuluko b) eta c) idatz-zatietan aurreikusitako erakundeak Dekretu honetan erabakitakoari egokitu beharko zaizkio, Dekretua indarren hasten denetik kontatzen hasita 2 urteko epean.\nLegez unibertsalak, interes orokorrekoak edo antzeko beste kategoria batekoak diren zerbitzuak egiten dituzten erakunde edo pertsona juridikoak Dekretu honetan xedatutakoari egokitu beharko zaizkio, honako epe hauetan:\n5, 6, 7, 8, 9. eta 12. artikuluetan ezarritako betebeharrei dagokienez, Dekretua indarrean hasten denetik kontatzen hasita 3 urteko epean (Kontsumitzaileen eta erabiltzaileen hizkuntza eskubideei buruzko Dekretua aldatzen duen 204/2010 Dekretuak emandako gaur egungo idazketa).\n13, 14, 15, eta 16. artikuluetan ezarritako betebeharrei dagokienez, Dekretua indarrean hasten denetik kontatzen hasita 3 urteko epean.\n2. artikuluko 3. idatz-zatian aipatzen diren establezimenduak -produktuak saldu edo zerbitzuak ematen dituztenak- Dekretu honetan xedatutakoari egokitu beharko zaizkio, honako epe hauetan:\n2. artikuluko 3. idatz-zatiko a) paragrafoan aurreikusitako establezimenduak -produktuak saldu edo zerbitzuak ematen dituztenak:\nDekretu hau indarrean hasten denetik kontatzen hasita 3 urteko epean, 5. eta 12. artikuluetan aurreikusitako betebeharrak betetzeko (Kontsumitzaileen eta erabiltzaileen hizkuntza eskubideei buruzko Dekretua aldatzen duen 204/2010 Dekretuak emandako gaur egungo idazketa).\nDekretu hau indarrean hasten denetik kontatzen hasita 3 urteko epean, 13. eta 14. artikuluetan aurreikusitakoa betetzeko.\n2. artikuluko 3. idatz-zatiko b) eta c) paragrafoetan aurreikusitako establezimenduak -produktuak saldu edo zerbitzuak ematen dituztenak:\nDekretu hau indarrean hasten denetik kontatzen hasita 3 urteko epean, 5. eta 12. artikuluetan aurreikusitako betebeharrak betetzeko.\nDekretu hau indarrean hasten denetik kontatzen hasita 4 urteko epean, 13. eta 14. artikuluetan aurreikusitakoa betetzeko.\nFinantza- eta kreditu-erakundeak eta etxebizitzak saldu edo alokatzen dituzten enpresa edo eraikuntza-obren sustatzaileak 10. eta 11. artikuluetan xedatutakoari, hurrenez hurren, egokitu beharko zaizkio Dekretua indarrean hasten denetik kontatzen hasita 3 urteko epean (Kontsumitzaileen eta erabiltzaileen hizkuntza eskubideei buruzko Dekretua aldatzen duen 204/2010 Dekretuak emandako gaur egungo idazketa).\nKreditu- eta finantza-erakundeak eta etxebizitzak saldu edo alokatzen dituzten profesional, enpresa edo eraikuntza-obren sustatzaileak erakunde publikoak direnean, 2.1. artikuluaren arabera, 10. eta 11. artikuluetan xedatutakoari egokituko zaizkio, Dekretu hau indarrean hasten denetik kontatzen hasita urtebeteko epean.\nBigarrena. Dekretu honi dagokionez, erakunde edo establezimendu bat 2. artikuluan aurreikusitako idatz-zati baten baino gehiagoren barnean har badaiteke, lehen xedapen gehigarrian ezarritako egokitze-epe laburrena aplikatuko zaio.\nDekretu hau indarrean sartuko da Euskal Herriko Agintaritzaren Aldizkarian argitaratu eta hurrengo egunetik aurrera.\nVitoria-Gasteizen, 2008ko uztailaren 1ean.\nLehendakaria, JUAN JOSÉ IBARRETXE MARKUARTU.\nIndustria, Merkataritza eta Turismo sailburua, ANA AGUIRRE ZURUTUZA.\nKultura sailburua, MIREN KARMELE AZKARATE VILLAR.